Trump očakáva, že obchodnú dohodu s Tokiom podpíšu v krátkom čase

Trump s manželkou budú prvými zahraničnými štátnymi hosťami nového japonského cisára.

WASHINGTON. Americký prezident Donald Trump vyjadril v piatok presvedčenie, že aj napriek pretrvávajúcim rozdielom v otázke ciel sa môže medzi USA a Japonskom ihneď uzavrieť bilaterálna obchodná dohoda. Podľa agentúry AP sa tak vyjadril na začiatku stretnutia s japonským premiérom Šinzóom Abem v Oválnej pracovni Bieleho domu. Stretnutie sa nieslo v priateľskej atmosfére, hoci obaja lídri neskrývali rozdielne názory v súvislosti s clami. Trump sa sťažoval na clá Japonska na americké poľnohospodárske produkty, zatiaľ čo Abe vyjadril frustráciu z prípadného uvalenia amerických dovozných ciel na japonské autá. Napriek hrozbe vysokých dovozných ciel sa americký prezident vyjadril optimisticky o šanciach na dosiahnutie obojstrannej dohody. "Nakoniec máme šancu urobiť s Japonskom dobrú a veľmi dlhodobú obchodnú dohodu," uviedol v tejto súvislosti Trump. Dodal, že k uzatvoreniu príslušnej dohody môže dôjsť "urýchlene" a obe strany ju možno podpíšu už počas jeho návštevy Japonska na konci mája. Trump s manželkou Melaniou budú prvými zahraničnými štátnymi hosťami nového japonského cisára Naruhita, ktorý zasadne na trón 1. mája. Trump diskutoval s Abem aj o niektorých detailoch svojej plánovej návštevy Japonska vrátane možnosti zúčastniť sa na tradičnom zápase sumo. Očakávalo sa, že obaja lídri budú počas piatkových rozhovorov diskutovať o jadrovom programe Severnej Kórey a úsilí USA a ďalších krajín o dosiahnutie denuklearizácie Kórejského polostrova, pripomenula AP. Agentúra si všíma, že Abemu sa podarilo vytvoriť si s Trumpom osobný vzťah, čo je v porovnaní s inými lídrami ojedinelý prípad. O tom svedčí aj skutočnosť, že Abe so svojou manželkou Akie sa na pozvanie Trumpa a Melanie zúčastnili v Bielom dome na večeri na počesť 49. narodenín prvej dámy USA. Obaja lídri tiež zdieľajú spoločnú vášeň ku golfu, ktorý si majú v pláne spoločne zahrať v sobotu ráno. Spojené štáty a Japonsko v septembri v roku 2018 oznámili, že otvoria obchodné rokovania. Prvé kolo rokovaní sa začalo minulý týždeň. Hlavnou témou mal byť vysoký obchodný deficit USA, za ktorým je najmä vývoz japonských áut na americký trh.


Piatu etapu na BinckBank Tour vyhral Cort Nielsen, bol súčasťou úspešného úniku

5. etapa (Sint-Pieters-Leeuw - Lanaken, 209,2 km): LANAKEN. Dánsky cyklista Magnus Cort Nielsen sa stal víťazom piatkovej piatej etapy pretekov BinckBank Tour 2018, ktorá mala dĺžku 209,2 kilometra a viedla z Sint-Pieters-Leeuw do Lanakenu. Dvadsaťšpäťročný člen tímu Astana bol súčasťou úniku, ktorý pelotón nedokázal zlikvidovať, a tak sa o víťazovi etapy rozhodlo medzi spomenutým Nielsenom, Holanďanom Van den Bergom a Alexisom Gougeardom z Francúzska. Na čele priebežnej celkovej klasifikácie sa udržal Slovinec Matej Mohorič zo zoskupenia Bahrain-Merida, ktorý vedie o tri sekundy pred Belgičanom Seanom de Biem (Véranda's Willems Crelan). Jediný slovenský zástupca na štarte Juraj Sagan prišiel do cieľa na 122. mieste v rovnakom čase ako pelotón. V celkovom poradí mu patrí 103. priečka s mankom 3:36 minút V sobotu je na programe podujatia zaradeného do prestížnej série WorldTour kopcovitá šiesta etapa z Riemstu do Sittard-Geleen (182,2 kilometra).


DOBRÉ RÁNOVráťte sa do taxíkov, Uber je podvod, odkazuje Európa

Rozhodnutie súdu

Komentár

Podcast

Podcast Dobré ráno o Uberi a zdieľanej ekonomike.

My sme technologická firma. My sme zdieľaná ekonomika. My sme budúcnosť.  Podobné vety hlásala spoločnosť Uber roky a zdôvodňovala tým, prečo sa môže správať inak ako bežné taxíky. A prečo by sa k nej mali inak správať aj úrady v jednotlivých krajinách. Súdny dvor Európskej únie však rozhodol, že pre Uber musia platiť rovnaké pravidlá ako pre ostatné taxislužby. Tomáš Prokopčák sa o Uberi a zdieľanej ekonomike rozpráva s Marekom Porackým. Krátky prehľad správ Európska únia to urobila vôbec prvý raz. Proti Poľsku použila článok 7 Lisabonskej zmluvy, čo môže skončíť až sankciami či odobratím hlasovacieho práva. V takom prípade by sa Poľsko prakticky prestalo podieľať na budúcnosti Európy. Dôvodom sú zásahy do súdnictva a kontroverzné zákony ultrakonzervatívnej vládnej strany Právo a spravodlivosť. Viac o Poľsku a Európskej únii si môžete vypočuť vo včerajšom mimoriadnom vydaní podcastu Dobré ráno. SNS chystá ďalší megatender. Jej nominanti v Železničnej spoločnosti Slovensko chcú kúpiť dvadsaťpäť elektrických vlakov za 160 miliónov eur, ktoré by mal dodať česká Škoda Transportation českého miliardára Petra Kellnera. O zákazku by sa mala podeliť s firmou oligarchu Vladimíra Póora ŽOS Trnava. Katalánski separatisti to potichu vzdávajú. V dnešných predčasných voľbách by mal región rozhodnúť, či zvíťazia prošpanielske strany alebo strany podporujúce nezávislosť. Prieskumy naznačujú, že zvíťaziť by mohla strana odmietajúca nezávislosť Katalánska. Ak by ich však aj vyhrali hnutia za nezávislosť, už dnes hovoria, že sa musia rozprávať s Madridom. Život mohol vzniknúť pred štyrmi miliardami rokov. Naznačuje to štúdia v prestížnom vedeckm magazíne PNAS. Znamenalo by to, že žoivot sa na Zemi objavil relatívne krátko po jej vzniku. Dôkazom majú byť fosiílie zo západnej Austrálie, ktoré nesú stopy po prekvapivo vyvinutých mikroorganizmoch. Pre Android: RSS | SoundCloud | Stitcher | Pocket Casts | TuneIn Ak máte iPhone (presmeruje vás do aplikácie): Apple podcasty  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Zdravotný stav izraelského exprezidenta Peresa je kritický

JERUZALEM. Zdravotný stav bývalého izraelského prezidenta Šimona Peresa, ktorého 13. septembra postihla silná mŕtvica s krvácaním do mozgu, sa výrazne zhoršil. Informovali o tom izraelské médiá i tlačová agentúra DPA. Lekári sa podľa denníka Jerusalem Post obávajú zlyhania orgánov prominentného pacienta a jeho stav označujú za "veľmi kritický". Peresov hovorca sa k vývoju Peresovho zdravotného stavu nechcel vyjadriť. Exprezident, laureát Nobelovej ceny za mier, ktorý má 93 rokov, je dlhodobo rešpektovanou osobnosťou izraelskej politiky, jedným z najobdivovanejších symbolov krajiny a posledným živým spojivom so zakladateľmi štátu. Počas 70 rokov trvajúcej kariéry zastával prakticky všetky vysoké politické funkcie, pôsobil trikrát na poste premiéra a dlhší čas riadil i rezorty zahraničných vecí, obrany a financií. Úrad izraelského prezidenta opustil v roku 2014 po ukončení sedemročného funkčného obdobia.


Americký kongresman odstúpil kvôli podozreniam zo sexuálneho obťažovania

WASHINGTON. Americký kongresman Trent Franks oznámil vo štvrtok svoju demisiu. Stalo sa tak o tom, ako etický výbor Snemovne reprezentantov amerického Kongresu oznámil, že Franksa prešetruje kvôli podozreniam zo sexuálneho obťažovania. Franks, známy svojím konzervatívnym postojom aj v sociálnej oblasti, informoval, že vyšetrovanie bolo vyvolané jeho "diskusiou o náhradnej starostlivosti s dvoma niekdajšími podriadenými ženami, ktorá bola pre ne nepríjemná". Vo svojom vyhlásení republikánsky kongresman povedal, že so svojou manželkou bojovali s neplodnosťou a v tejto situácii využili aj služby náhradnej matky, ktorá im porodila dvojčatá. Potom sa snažili mať ďalšie dieťa. Franks vysvetlil, že zrejme vzhľadom na svoju osobnú i rodinnú skúsenosť s náhradným materstvom sa stal necitlivým k tomu, aký vplyv na ostatných môže mať diskusia na takúto výsostne osobnú tému. Povedal tiež, že nikdy nenútil, nezastrašoval ani nenahováral na sexuálny kontakt žiadneho člena svojho tímu v Kongrese. Denník The New York Times však napísal, že Franks údajne požiadal dve bývalé spolupracovníčky, aby boli náhradnými matkami pre jeho dieťa. Etický výbor Snemovne uviedol, že vo Franksovom prípade prešetruje, či sa dopustil konania, ktoré by mohlo byť kvalifikované ako sexuálne obťažovanie a/alebo ako odveta za odmietnutie. Franks je tretím americkým zákonodarcom, ktorý tento týždeň odstúpil z úradu v súvislosti so sexuálnym obťažovaním. Pred ním sa funkcie vzdali demokrati Al Franken a John Conyers. Etický výbor Snemovne reprezentantov okrem toho v piatok oznámil, že začal prešetrovať správanie republikána Blakea Farentholda, ktorý je tiež podozrivý zo sexuálneho obťažovania.


Pekarík: Lipsko? Také niečo už v Nemecku dávno nebolo

Čelo bundesligy je veľmi vyrovnané a veľmi pozitívne to vnímajú fanúšikovia aj médiá, tvrdí Peter Pekarík v službách Herthy Berlín.

Lídrom bundesligy je nováčik z Lipska, klub, ktorý vznikol iba v roku 2009. Ako to vnímate? „Lipsko je momentálne aj pre mňa najväčším prekvapením, ale myslím, že aj celej bundesligy. Nováčik, ktorý v doterajších jedenástich kolách ešte neprehral a vedie ligu. To už v bundeslige naozaj dlhú dobu nebolo.“ Skúste opísať ich prednosti? „Náhoda to určite nie je. Lipsko odohralo jedenásť zápasov vo výbornej forme a vedie ligu zaslúžene. V zápasoch hráčom vychádza všetko podľa predstáv. Hrajú veľmi tímovo s vysokým napádaním, ktoré robí súperom veľké problémy. V ofenzíve majú veľmi rýchlych a technických hráčov, ktorí každej defenzíve súpera narobili veľké starosti. Ale majú aj vyváženú defenzívu, pretože v doterajšom priebehu bundesligy veľa gólov neinkasovali.Lipsko má však povesť najviac nenávideného klubu. Aký ohlas majú jeho senzačné výsledky? „Do bundesligy prišiel nový vietor. V posledných rokoch vládla v bundeslige dominancia Bayernu. Momentálne je čelo bundesligy veľmi vyrovnané a veľmi pozitívne to vnímajú fanúšikovia aj médiá.“ Tréner Dortmundu Thomach Tuchel tvrdí, že Lipsko môže predviesť to isté čo vlani Leicester v Anglicku. Čo myslíte? „Sám som zvedavý. Ak bude pokračovať v takom nasadení a forma hráčom výdrží, Lipsko to môže v tejto sezóne dotiahnuť naozaj veľmi ďaleko.“Mnohí vidia za vzostupom Lipska hlavne silného sponzora. Čo je podľa vás za jeho úspechom?„Lipsko ma veľký finančný potenciál a veľmi silného sponzora. Preto si môže naozaj dovoliť vynaložiť na nákup hráčov nemalé financie, a to aj pred sezónou urobilo. Už v druhej bundeslige spravilo Lipsko niekoľko drahých nákupov, čo v iných druholigových mužstvách nie je absolútne možné a reálne. Samozrejme, že to zvyšuje kvalitu mužstva, o čom sme sa mohli aj z doterajších výsledkov Lipska presvedčiť.“ Tento text ste mohli čítať vďaka tomu, že platíte za obsah. Vážime si to.


Škandinávske aerolínie SAS zrušia ďalších vyše tisíc letov

Lety boli plánované na pondelok a utorok.

ŠTOKHOLM. Škandinávske aerolínie SAS zrušili ďalších 1200 letov, ktoré boli plánované na pondelok a utorok. Dôvodom je štrajk pilotov, ktorý už narušil plány desiatok tisícov cestujúcich. Piloti SAS vstúpili do štrajku v piatok. Dôvodom bolo prerušenie rokovaní s odbormi, ktoré ich zastupujú. Aerolínie museli škrtnúť 70 percent svojich letov, čo sa vrátane posledného rušenia dotkne celkovo okolo 280-tisíc cestujúcich. "Veľmi ľutujeme, že pokračujúci štrajk pilotov zasiahol našich cestujúcich, keď SAS teraz ruší lety v pondelok a utorok," uviedli aerolínie. Letecká spoločnosť pre štrajk v pondelok zruší 667 letov a v utorok ďalších 546 letov, čo sa dotkne plánov 61.000, respektíve 49.000 cestujúcich. SAS počas tohto víkendu škrtli okolo 900 letov. Rušenia sa netýkajú asi 30 percent letov, ktoré pre SAS realizujú partnerské letecké spoločnosti. Piloti požadujú zvýšenie platov o 13 percent, zatiaľ čo mediátori ponúkli nárast o 2,3 %. Podľa analytikov si SAS len ťažko môže dovoliť splniť požiadavky pilotov vzhľadom na tvrdé prostredie, v ktorom aerolínie operujú.


Rokovania o brexite podľa Junckera a Mayovej prelom nepriniesli

Európska únia a Británia zatiaľ nedosiahli prelom na rokovaniach.

BRUSEL. Európska únia a Británia zatiaľ nedosiahli prelom na rokovaniach o vystúpení Británie z EÚ. Po schôdzke s britskou premiérkou Theresou Mayovou o tom v pondelok v Bruseli informoval predseda Európskej komisie Jean-Claude Juncker. Juncker dodal, že "napriek nášmu úsiliu a značnému posunu", ktorý bol dosiahnutý tímami oboch strán v posledných dňoch, "dnes nebolo možné dosiahnuť úplnú dohodu". Dodal však, že prelom bude možné dosiahnuť na rokovaniach, ktoré sa uskutočnia ešte tento týždeň. Ak by sa tak stalo, lídrom 27 členských štátov EÚ by to umožnilo prejsť k druhej fáze rokovaní s Londýnom, zameranej na budúce obchodné vzťahy. Druhú fázu musia oficiálne odobriť premiéri a prezidenti členských krajín EÚ na summite, ktorý sa bude konať 14.-15. decembra v Bruseli. Mayová v pondelok po rokovaniach uviedla, že stretnutie s Junckerom bolo konštruktívne a dodala, že sa na ňom vyjednávalo tvrdo. Spresnila, že názorové rozdiely v niektorých okruhoch si vyžadujú ďalšie rokovania a konzultácie. Informovala, že sa uskutočnia do konca tohto týždňa. Súčasne vyjadrila presvedčenie v ich úspešné zavŕšenie.


Írske firmy stále nevedia, čo ich čaká na hraniciach s Britániou

Nervozita na hraniciach medzi Írskou republikou a britskou provinciou Severné Írsko stúpa.

DUBLIN. Už len pár týždňov zostáva do vystúpenia Spojeného kráľovstva z Európskej únie (EÚ) a stále nie je jasné, či bude jeho odchod riadený alebo neriadený. Niet divu, že nervozita na hraniciach medzi Írskou republikou a britskou provinciou Severné Írsko stúpa. Eamon Fitzpatrick vlastní čerpaciu stanicu a železiarstvo, ktoré ležia priamo na hranici medzi oboma časťami tzv. zeleného ostrova. Presnejšie, časť jeho podniku sa nachádza v Írsku a časť v Severnom Írsku. To znamená, že ho pretína jediná "pozemná" hranica medzi Britániou a EÚ. Poloha jeho firmy nie je jediným problémom. Fitzpatrick bude možno musieť zmeniť svoje podnikanie a zvýšiť ceny po brexite, ktorý by mohol viesť aj k oživeniu pašovania. Upozornil tiež, že sa len ťažko môže pripraviť na brexit, keďže nemá ani tušenie, aký scenár sa uskutoční 29. marca: či chaotický v odchod bez dohody, odklad brexitu alebo riadený odchod a prechodné obdobie. "Je to, ako keby ste sa pýtali, ktorý z 10 koní vyhrá dostihy," skonštatoval. Politický vývoj sa podľa neho už nemení každý mesiac, ale zo dňa na deň. A hoci sa spočiatku zaujímal o to, čo čaká firmy po brexite, v ostatných šiestich alebo ôsmich mesiacoch to "tak trochu vzdal". Prieskum, ktorý tento týždeň zverejnila spoločnosť Allied Irish Banks naznačil, že nie je sám. Viac ako 50 % malých a stredných podnikov v Írsku a Severnom Írsku ešte nezačalo s prípravami na brexit. Fitzpatrick vo svojej firme zamestnáva 20 ľudí. Funguje už dve desaťročia a neraz využil menové a daňové výkyvy na to, aby ponúkol lacnejšie palivo ľuďom na jednej či druhej strane hranice, keďže v Írsku sa platí eurom a v Severnom Írsku britskými librami. Vstup Írska do EÚ v roku 1973 odstránil potrebu colných kontrol na hraniciach. Aj mierová dohoda z roku 1998 bola čiastočne založená na odstránení bezpečnostných kontrol, ktorých cieľom bolo zabrániť vpádom militantov aj pašovaniu cez hranice počas sektárskeho konfliktu v Severnom Írsku. Odvtedy je 500-kilometrová hranica neviditeľná. To prinieslo výhody nielen pre obchod, ale aj pre pohyb ľudí, keďže kľukaté cesty neraz predchádzajú z jednej strany hranice na druhú. Ľudia v pohraničnej oblasti zvyknú mať často v jednom vrecku britské libry a v druhom eurá. Niektorí z nich denne prekračujú hranice aj tucetkrát. Hrozba návratu tzv. tvrdej hranice ich, pochopiteľne, neteší. Práve hranica sa ukázala byť najväčším bodom sváru v Británii a bráni hladkému odchodu krajiny z európskeho bloku. Ak britský parlament dohodu o brexite neschváli, Írsko nebude mať inú možnosť, ako obnoviť colné kontroly. Fitzpatrick sa obáva, že pri najhoršom možnom scenári tvrdého brexitu bude musieť fyzicky oddeliť čerpadlá a hardvér na oboch stranách hranice. Vtipkuje, že bude možno musieť vybudovať hraničný múr v štýle amerického prezidenta Donalda Trumpa. A trápi ho nielen neistota, ale aj absencia oficiálnej podpory zo strany úradov pri prípravách firiem na brexit. Osobne stále nie je presvedčený, že aspoň 29. marca bude jasný režim na hraniciach. Podľa neho hrozí, že peklo, ktoré by mohlo nastať po 29. marci, potrvá dlho.


Je historickou hanbou, že sa Orbán postavil za Turecko, hovorí opozičný politik

Maďarská opozícia žiada parlament o odsúdenie tureckej agresie v Sýrii.

BUDAPEŠŤ. Maďarská opozičná strana Demokratická koalícia (DK) predloží parlamentu návrh uznesenia, ktoré by obsahovalo odsúdenie tureckej agresie v Sýrii. Podľa spravodajského servera Propeller.hu to v stredu v Budapešti oznámil zástupca predsedu parlamentnej frakcie DK Gergely Arató. Podľa jeho slov by zákonodarný zbor v tomto uznesení odsúdil "turecké krviprelievanie", vyzval by Turecko na okamžité zastavenie útokov a postavil by sa na stranu nevinne zavraždených či prenasledovaných civilov. Súčasne by sa parlament vyjadril aj za bezpečnosť Európy. "Skutočnosť, že maďarský premiér Viktor Orbán sa postavil na stranu vojnového agresora - prezidenta Recepa Tayyipa Erdogana -, je historickou hanbou," zdôraznil Arató. Erdogan v pondelok v Baku vyjadril vďaku Orbánovi za to, že podporuje Turecko. Orbán v reakcii zdôraznil, že s veľkým očakávaním sa pripravuje na maďarsko-turecký vládny summit, ktorý sa bude konať 7. novembra v Budapešti. Politici sa na dvojstrannom rokovaní stretli v rámci regionálnej konferencie krajín s turkickou identitou v azerbajdžanskom hlavnom meste. Turecký prezident sa Orbánovi poďakoval za to, že sa Turecka zastáva na medzinárodnej scéne, ako aj za to, že v Budapešti otvorili zastupiteľskú kanceláriu Turkickej rady. Jej členmi sú Azerbajdžan, Kazachstan, Kirgizsko a Turecko. Erdogan pri inej príležitosti naznačil, že jeho armáda je pripravená začať útok na sýrske mesto Manbidž. V utorok podľa agentúry AFP vyhlásil, že turecká vojenská operácia proti kurdským milíciám v severnej Sýrii bude trvať dovtedy, kým budú "dosiahnuté ciele Turecka".


Po teroristickom útoku otvoria arénu v Manchesteri

LONDÝN. Manchester Arenu v sobotu večer po niekoľkých mesiacoch opäť otvoria. Prvým podujatím bude spomienkový koncert na počesť obetí nedávneho teroristického útoku. Šou s názvom We Are Manchester budú sprevádzať prísne bezpečnostné opatrenia. Headlinerom podujatia bude bývalý člen skupiny Oasis Noel Gallagher. Jeho súčasná formácia Noel Gallagher's High Flying Birds sa pripojí k ďalším interpretom, ako sú The Courteeners, Blossoms či Rick Astley. Výťažok z koncertu poputuje na postavenie pamätníka obetiam útoku. Generálny manažér arény James Allen uviedol, že udalosť bude pre všetkých "veľmi emocionálna".Dvadsaťdva ľudí zahynulo a viac než 200 utrpelo zranenia, keď sa 22. mája samovražedný útočník odpálil v Manchester Arene po koncerte americkej speváčky Ariany Grande. Odvtedy bola multifunkčná hala zatvorená, keďže tam bolo potrebné opraviť škody. Sobotňajší koncert budú naživo vysielať tri rozhlasové stanice.


Dáni prehodnotia verdikty. Údaje z mobilných veží boli nepresné

KODAŇ, BRATISLAVA. Nemusí mať ani zapnuté GPS, už samotné pripojenie k mobilnej sieti vie naznačiť, kde sa konkrétny človek s mobilom nachádza. Napríklad na mieste trestného činu, čo mu môže zásadne priťažiť pri súdnom procese.  Údaje od mobilných operátorov sa pri súdnych procesoch berú ako jeden z dôkazov, pričom málokto spochybňuje ich presnosť. Minimálne v Dánsku sa to teraz zmení, prokuratúra prestáva tieto dôkazy používať a preverí viac ako desaťtisíc verdiktov od roku 2012.  "Otriasa to dôverou v náš právny systém," uviedol minister spravodlivosti Nick Haekkerup vo vyhlásení,z ktorého cituje denník New York Times. Prišli totiž na to, že v zisťovaní polohy podľa údajov operátorov sa objavujú nepresnosti.  Prvú chybu opravili už v marci, keď ju objavila štátna polícia. Systém, ktorý spracovával údaje od operátorov do podoby dôkazu, niektoré dáta ignoroval a určenie miesta tak nebolo celkom presné.  Pri druhom probléme sa zistilo, že niektoré mobily operátori spájajú s nesprávnymi vysielacími vežami, čo môže potom pred súdom vytvoriť dojem, že nevinná osoba sa nachádzala na mieste trestného činu.  "Je to veľmi, veľmi vážne," povedal Jan Reckendorff z prokuratúry. "Nemôžeme žiť s tým, že sme pre nesprávnu informáciu poslali niekoho do väzenia."  Na ministerstve teraz vzniká skupina, ktorá má zistiť, koľko verdiktov mohli nesprávne údaje ovplyvniť. Ak sa podarí odhaliť nepresnosť, súdny proces sa môže opakovať. Neexistuje totiž štatistika o tom, koľko prípadov sa rozhodovalo s pomocou údajov z vysielacích veží.  verdiktov dánskych súdov od roku 2012 prehodnotia. "Keď sa spochybňuje základ našich rozhodnutí, dostávame sa do veľmi nepríjemnej situácie," priznal Mikael Sjoberg z Asociácie dánskych sudcov. "Všetci sme profitovali z vysokej hodnoty týchto dôkazov a je v záujme všetkých, aby sme sa znovu mohli na ne spoliehať."  Chyba sa stala na strane polície aj operátorov. Operátori sa bránia, že síce radi polícii pomôžu, no určovanie polohy podľa veží ide mimo rámca ich činností.  "Nevznikli sme na to, aby sme vybudovali systémy na sledovanie, ale telefónne siete," povedal riaditeľ asociácie telekomunikačných operátorov. "Naše dáta vznikajú na naše účely, aby mohli ľudia spolu hovoriť."


Ruská polícia prepustila opozičného vodcu Navaľného

Opozičného lídra obvinili z organizovania nepovolenej verejnej akcie a z kladenia odporu polícii.

MOSKVA. Ruská polícia prepustila v nedeľu opozičného vodcu Alexeja Navaľného po tom, ako ho zadržala počas sobotňajšieho protestu voči prezidentovi Vladimirovi Putinovi. Polícia ho prepustila krátko po polnoci. Navaľnyj o tom informoval sám na sociálnej sieti Twitter s tým, že ho obvinili z organizovania nepovolenej verejnej akcie a z kladenia odporu polícii. Moskovský súd sa bude prípadom zaoberať 11. mája, uviedol právnik Navaľného protikorupčnej nadácie pre agentúru Interfax. Ruský opozičný vodca vyzval svojich stúpencov po celej krajine, aby v sobotu vyšli do ulíc protestovať voči Putinovi, ktorého majú v pondelok inaugurovať na ďalšie šesťročné funkčné obdobie na poste prezidenta. Dobrovoľnícka organizácia OVD-Info, ktorá v Rusku monitoruje policajné zásahy a represie, informovala, že polícia počas sobotných protestov v rôznych mestách zadržala približne 1600 ľudí. Len v Moskve zadržala viac ako 700 ľudí. V hlavnom meste bili protestujúcich muži v kozáckych uniformách. Podľa ruskej polície došlo v Moskve len k 300 zatknutiam a v Petrohrade zadržali 200 osôb. Agentúra DPA uviedla, že preplnené policajné stanice boli v noci scénami chaosu a niektorí zadržaní informovali na sociálnych sieťach, že nemajú kde spať. Hovorili, že v dôsledku nevyberavého zákroku polície sa dostali do rúk úradov aj deti. Polícia uviedla, že všetkých maloletých prepustila do večera a odovzdala ich rodičom. Internetová televízia Dožď informovala, že za mrežami strávil istý čas v noci aj muž so skroteným medvedíkom čistotným.


Masakru kmeňa Fulbov v Mali vyšetrí tím z OSN

Séria násilností si v oblasti od marca minulého roka vyžiadala už 600 obetí.

ŽENEVA. Organizácia Spojených národov (ONS) vysiela do centrálnej časti Mali tím expertov, aby vyšetril masakru, ktorá si tam cez víkend vyžiadala viac než 150 obetí, z ktorých tretinu tvorili deti. Hovorkyňa Úradu vysokého komisára OSN pre ľudské práva Ravina Shamdasaniová uviedla, že terčom masakry v obci Ogossagou v regióne Mopti boli príslušníci etnika Fulbov. Hovorkyňa v utorok tiež povedala, že "hrozné útoky" sú súčasťou série násilností, ktoré si v oblasti od marca minulého roka vyžiadali už 600 obetí a tisíce ďalších ľudí vyhnali z ich domovov. Podľa slov hovorkyne je krviprelievanie motivované snahami o potlačenie islamských extrémistických skupín v Mali, avšak "milióny ľudí dostávajú nálepku násilných extrémistov jednoducho len preto, že sú moslimovia".


KOMENTÁR TOMA NICHOLSONA
Vojna v Sýrii je čoraz neprehľadnejšia

Rusi odmietli naivné americké mierové podmienky a Aleppo je opäť vo vojne.

Ak fotografia zakrvaveného päťročného chlapčeka, ktorý minulý mesiac prežil nálet v obliehanom Aleppe, bola symbolom brutality sýrskej vojny, tak výraz jeho tváre – otrasený zmätok – bol verdiktom o neschopnosti svetových mocností ukončiť tento konflikt. Rusko a USA sa handrkujú o podmienky mierovej dohody pre Sýriu, odkedy ju vo februári oznámili. Jeden z problémov spočíva v tom, že vývoj udalostí sa neustále mení, takže ústupky urobené zo slabšej pozície možno nečakane odvolať, len čo druhá strana začne vyhrávať. A zdá sa, že presne toto sa stalo počas uplynulého víkendu, keď diplomati USA museli nečakane zrušiť zvolanú tlačovú konferenciu, na ktorej chceli ohlásiť novú mierovú dohodu. Stalo sa tak po tom, čo ruské a sýrske vládne sily obnovili obliehanie východného Aleppa, kde opäť odrezali od vody, jedla a pomoci štvrť milióna ľudí. Čoraz neprehľadnejší je počet zúčastnených bojovníkov a ich ciele. Ide nielen o vojakov lojálnych brutálnemu sýrskemu prezidentovi Bašárovi Asadovi, ale aj o povstalcov podporovaných CIA, o členov miestnej pobočky al-Káidy, členov teroristickej skupiny Islamského štátu, Kurdov a ich tureckých priateľov-nepriateľov, tieňových hráčov z Iránu a Libanonu – plus o jednotky zvláštnych operácií z Ruska a z USA. Každý z týchto hráčov môže zmeniť rovnováhu síl tak, ako to urobilo Turecko v uplynulých desiatich dňoch, keď zahnalo Islamský štát od svojich hraníc so Sýriou a uzavrelo posledný prívod pomoci pre radikálov zo severu. Ukončiť vojnu bolo vždy zložité a ako plynú roky, je to čoraz zložitejšie. Znepokojivé však je, že minimálne časťou problému bola aj vláda USA prezidenta Obamu a jej pôvodne vojenský záväzok strane, ktorá prehráva. Nasledovala neochota buď tých, čo podporuje, vyzbrojiť, alebo odtrhnúť ich od džihádistov al-Káidy. Situácii neprospieva ani to, že USA sa momentálne sústreďujú na nadchádzajúce prezidentské voľby s tým, že Sýria môže počkať, kým Washington nedostane nového vládcu. Rusko šikovne využíva tieto fakty v teréne, hlavne splývanie umiernených a radikálnych protirežimných síl. To mu dáva aspoň chabú zámienku naďalej bombardovať Američanmi podporované jednotky a zároveň odmietať mierové podmienky USA, ktoré naivne žiadajú aj bezpečnosť pre svojich sýrskych spojencov, aj umožnenie dodávok humanitárnej pomoci. Povedané po lopate: ak ťa tvoji priatelia nie sú ochotní chrániť, tak ostaneš navždy vydaný na milosť a nemilosť vlkom. Tento text ste mohli čítať vďaka tomu, že platíte za obsah. Vážime si to.


Ústava neumožňuje Ficovi klásť podmienky pri demisii, upozornila Radičová

Podľa expremiérky je nedôvera občanov v základné demokratické inštitúcie nesmierne veľká.

BRATISLAVA. Prezident SR Andrej Kiska je viazaný ústavou a tá pri demisii predsedu vlády o žiadnych podmienkach nehovorí ani v náznaku. Demisia sa podáva a prezident je následne viazaný len tým, či prípadná nová vláda má podporu jednoduchej väčšiny v parlamente. Uviedla to expremiérka Iveta Radičová v reakcii na rozhodnutie šéfa kabinetu Roberta Fica podať demisiu za určitých podmienok. "Klásť si v tejto situácii podmienky nemá žiaden základ ani podklad v našom právnom systéme. To je pohľad striktne ústavný. Ten druhý pohľad je, aká je tu ponuka a návrh na riešenie politickej krízy," myslí si. Podľa Radičovej je spoločnosť dlhodobo polarizovaná, nedôvera v základné demokratické inštitúcie je nesmierne veľká a silná. "Obnovenie dôvery spôsobom - predčasné voľby alebo odchádzame z koalície rovná sa zachovanie koalície s novým personálnym obsadením - je absurdné," odkázala na adresu Mosta-Híd. Radičová tvrdí, že Most-Híd mal od začiatku jasne komunikovať aj takúto možnosť. "Postavím a poviem, že je tu aj tretia možnosť, a neskrývam sa za vetu, ktorá môže znamenať čokoľvek. To nie je férové správanie," uviedla. Na margo rozhodnutia ministerky spravodlivosti Lucie Žitňanskej nepokračovať v novej vláde Radičová podotkla, že z hľadiska jej predchádzajúcich vyjadrení je tento jej postoj ku vzniknutej situácii logickým vyústením. Radičová zároveň apelovala na dôrazné vyšetrenie brutálnej úkladnej vraždy novinára a jeho snúbenice, pričom poukázala aj na zverejnené informácie o možnej previazanosti mafie na úrad vlády. "Dlhodobo sme svedkami politiky založenej na arogancii a šírení nenávisti. Spoločnosť je naozaj rozbitá a plná napätia. Ak sa má politik postaviť k tejto situácii čelom a má záujem o stabilizáciu spoločnosti, tak jediná cesta je obnovenie dôveryhodnosti demokratických inštitúcií vrátane dôveryhodnosti politických strán. Teda obmena osôb nie je dostačujúca," dodala. Predseda vlády Robert Fico v stredu večer oznámil, že je pripravený podať demisiu. Po rokovaní s prezidentom SR Andrejom Kiskom, ktoré už absolvoval, má však tri podmienky. Hlava štátu bude rešpektovať, že nového premiéra nominuje Smer-SD, že bude rešpektovať koaličnú zmluvu troch strán a výsledky parlamentných volieb, podľa ktorých má súčasná koalícia efektívnu väčšinu. Premiér sa domnieva, že ak by v súčasnej situácii došlo na Slovensku k predčasným parlamentným voľbám, sprevádzal by ich chaos a nestabilita.


SaS napadne rozhodnutie prokurátorky vo veci vyradeného bloku

BRATISLAVA. Opozičná strana Sloboda a Solidarita (SaS) ešte tento týždeň podá podnet generálnemu prokurátorovi na preskúmanie zákonnosti postupu krajskej prokurátorky v Trenčíne. Krajská prokuratúra v Trenčíne zamietla trestné oznámenie SaS na neznámeho páchateľa kvôli prevádzkovému pokusu na treťom bloku hnedouhoľnej elektrárne v Novákoch (ENO3). Prokurátorka sa namiesto vyšetrovania toho, prečo ľudia museli štyri mesiace trpieť nadmerné znečistenie životného prostredia a zvýšenú záťaž na ich zdravie, sústredila na obhajobu tohto činu. "Prokurátorka sa v zamietnutí ani raz nedotkla skutočnosti, že prevádzkový pokus bol robený na zariadení vyradenom z prevádzky. O tomto existuje protokol o vyradení, čestné prehlásenie vedenia Slovenských elektrární (SE), ako aj protokol o kontrole Slovenskej inšpekcie životného prostredia. Aj samotné vyradenie zariadenia z prevádzky malo svoje dôvody, keďže nespĺňalo a dodnes nespĺňa emisné normy," uviedol dnes poslanec Národnej rady a tímlíder SaS pre energetiku Karol Galek. Podľa SaS prokurátorka nesprávne vyhodnotila konanie orgánov štátnej správy - neposúdila rozpor konania vo vzťahu k viacerým zákonom nielen o integrovanom povoľovaní, ale opomenula aj zákon o ovzduší, zákon o životnom prostredí a zákon o posudzovaní vplyvov na životné prostredie. "Prevádzkový pokus bol elektrárňou zdôvodňovaný odskúšaním nových postupov na odsírenie spalín. Oni na odsírenie použili sódu bikarbónu. Toto sa nedá akceptovať ako výskum, vývoj či skúšanie nového výrobného postupu, lebo jej využívanie je úplne bežnou technológiou, a to ešte ani nie až tak účinnou," poznamenala poslankyňa a tímlíderka SaS pre životné prostredie Anna Zemanová. Kandidátka SaS na predsedu Trenčianskeho samosprávneho kraja Renáta Kaščáková je presvedčená, že je načase zmobilizovať aj verejnosť. "Začali sme s organizovaním petície občanov za zastavenie prevádzkových pokusov, ku ktorej sa pridali aj zastupiteľstvá v Partizánskom a Prievidzi. Chodíme po kraji a o situácii v regióne osobne informujeme poslancov na zastupiteľstvách, kolegovia sa zúčastňujú na odborných diskusiách v regionálnych médiách," povedala Kaščáková. "Nikto netvrdí, že bane treba zajtra zavrieť. Ale systém o nás bez nás musí skončiť, musíme konečne začať diskutovať za jedným stolom. Baníci a ich rodiny si nezaslúžia túto ignoranciu a klamstvá, ktorých sa im dostáva. O desať či dvadsať rokov tu nebudú žiť štátni úradníci, ktorí nám tu z Bratislavy rozhodujú o našom osude, ale budú to naše deti," dodala Kaščáková. "Vnímame to ako potvrdenie našich vyjadrení, že prevádzkový pokus bol v súlade s platnými právnymi predpismi a nemal negatívny vplyv na zdravie obyvateľov hornej Nitry," uviedla v reakcii na SaS Adriana Siváková, tlačová hovorkyňa spoločnosti Hornonitrianske bane Prievidza (HBP), ktorá realizovala prevádzkový pokus na ENO3. Hygienické normy pre rozptyl emisií prevádzkou zariadenia podľa Sivákovej neboli ohrozené, a to ani v čase zhoršených rozptylových podmienok - inverzného prúdenia v atmosfére. "Dôkazom sú údaje o vypustených emisiách za rok 2016, vrátane prevádzkového pokusu na 3. bloku ENO, ktoré boli podľa oficiálnych údajov mnohonásobne nižšie ako za predchádzajúce roky," dodala Siváková.


K návrhu odvolávať Fica sa pridalo aj hnutie Sme rodina

BRATISLAVA. Opozičné strany SaS a OĽaNO-NOVA majú zozbieraných už dostatok podpisov pod návrh na odvolanie premiéra Roberta Fica. K návrhu sa v piatok pridal aj poslanecký klub hnutia Sme rodina a nezaradený poslanec Zsolt Simon. O zvolanie schôdze, na ktorej by sa odvolával Fico, požiadajú v piatok alebo začiatkom budúceho týždňa. Podpisy pod zvolanie schôdze začala opozícia zberať vo štvrtok 9. februára. Po ich predložení je predseda parlamentu Andrej Danko povinný zvolať schôdzu do siedmich dní. Dôvodom na zvolanie schôdze je zodpovednosť Fica za neúmerné zvýšenie cien energií, pretože ju odobril jeho nominant na čele Úradu pre reguláciu sieťových odvetví Jozef Holjenčík. Podľa predsedu Sme rodina Borisa Kollára sa jeho strana pripojila k návrhu, pretože Holjenčík šéfoval kvázi nezávislému úradu desať rokov. „Je to priamo nominant Fica. Zodpovedá priamo Ficovi. Nehovorte mi, že je tam nejaká nezávislosť,“ povedal dnes pre agentúru SITA s tým, že národ sa okradol o veľké peniaze. „Toto je len špička ľadovca, čo vyšlo na povrch. Ľudia platia premrštené ceny energií. Tie by mali byť o 30 percent lacnejšie, aké boli v roku 2016,“ povedal Kollár s tým, že keď sa ceny vrátia na úroveň roku 2016, tak sú ľudia stále okradnutí o 30 percent. „Za toto si zaslúži, aby sme ho v parlamente odvolávali,“ dodal Kollár. Aj líder OĽaNO upozornil, že Fico pôvodne hovoril o znížení cien o 4,3 percenta, preto nesúhlasí s tým, aby sa faktúry odberateľov len vrátili do stavu v roku 2016. Navyše podľa neho niektorí ľudia si už stihli prerobiť ističe, aby nemali vysoké faktúry a dnes sú im nanič. „Teda sú škody napáchané na firmách, ktoré musia meniť faktúry, ale aj na ľuďoch, ktorí si vymenili ističe,“ konštatoval. Fico má podľa podpredsedníčky SaS Jany Kiššovej plnú politickú zodpovednosť za neprimerane vysoké ceny energií a za chaos. "Nestačí odvolať Jozefa Holjenčíka. Stačilo by to, ak by bol nezávislým úradníkom. Alebo keby išlo len o jeho zlyhanie. Tak to však nie je. Holjenčík plnil príkazy Fica a úradu vlády a bol osobným chránencom Fica,“ vyhlásila. Tomu podľa nej nasvedčujú ich mnohé spoločné tlačové vystúpenia. Premiér v reakcii na aktivitu opozície povedal, že ani on, ani jeho stranícki kolegovia sa na mimoriadnej schôdzi parlamentu nezúčastnia. "Už vopred avizujem, že sa na tomto divadle ja ani moji kolegovia nezúčastníme a budeme sa venovať práci pre ľudí," vyhlásil Fico vo štvrtok. "Je o mne všeobecne známe, že ako predseda vlády dlhodobo strážim stabilné ceny energií, čo som potvrdil aj razantnými krokmi, ktorými som napravil chyby regulačného úradu. Je naozaj amorálne, že návrh na moje odvolanie podávajú aj ľudia, ktorí sú zodpovední za zdražovanie cien energií za Radičovej vlády," uzavrel premiér.


Turecko nepredĺži akreditáciu novinárovi nemeckého týždenníka

Novinár nevie, čím by sa bol mal dopustiť ohovárania tureckého prezidenta.

BERLÍN. Turecko odmietlo predĺžiť akreditáciu tamojšiemu spravodajcovi nemeckého spravodajského týždenníka Stern Raphaelovi Geigerovi. Informovalo o tom periodikum. Podľa stredajších informácií rovnakého zdroja turecká vláda obviňuje Geigera, ktorý medzičasom informuje z gréckeho hlavného mesta Atény, z ohovárania prezidenta Recepa Tayyipa Erdogana. Samotný žurnalista pre tlačovú agentúru DPA na margo údajného prehrešku povedal, že bol touto informáciou prekvapený a osobne nevie, čím by sa bol mal dopustiť ohovárania tureckého prezidenta. Turecké vládne miesta zatiaľ k tejto veci neposkytli žiadne stanovisko. V Geigerovom spravodajskom portfóliu je popri Turecku ešte Grécko a Blízky východ. Novinár sa v uplynulom mesiaci presunul z Istanbulu do Atén, toto presťahovanie bolo však naplánované ešte pred rozhodnutím o nepredĺžení akreditácie v Turecku, odkiaľ spravodajca informoval od začiatku roka 2015. Spolupracovník nemeckého periodika pripomenul, že príslušný tlačový úrad jeho žiadosť o predĺženie akreditácie z decembra 2016 oficiálne nikdy nezamietol. Dozvedel sa však, že akreditáciu na ďalšie obdobie už nedostane.


SaS: Sme na začiatku ústavnej krízy, ktorú spôsobila koalícia

Sulík tvrdí, že Slovensko nutne potrebuje funkčný Ústavný súd.

BRATISLAVA. Slovenská republika je na začiatku ústavnej krízy, ktorú spôsobili konkrétni poslanci vládnej koalície tým, že pri voľbe kandidátov na sudcov Ústavného súdu (ÚS) SR odovzdali prázdne hlasovacie lístky. Na piatkovej tlačovej konferencii to vyhlásil líder opozičnej SaS Richard Sulík. "Zvolenie sudcov bolo zmarené poslancami koalície. Tým porušili Trestný zákon, podľa ktorého kto marí alebo podstatne sťažuje výkon rozhodnutia ÚS tým, že si nesplní svoju povinnosť vyplývajúcu z jeho rozhodnutia, bude potrestaný. Poslanci koalície si nesplnili povinnosť a zmarili výkon rozhodnutia ÚS. Toto sú mimoriadne vážne veci, ktoré sa dejú," povedal Sulík. Podľa jeho slov predseda NR SR Andrej Danko (SNS) zľahčuje situáciu, keď hovorí, že voľba bola neplatná. "Nebola neplatná, bola tendenčne a účelovo zmarená kvôli osobným ambíciám jedného politického skrachovanca," odkázal. Podľa Sulíka Slovensko nutne potrebuje funkčný ÚS, keďže sa blížia dvoje voľby a všetky sťažnosti s nimi súvisiace má posudzovať práve ÚS. "To ale nebude vďaka koaličným poslancom možné," dodal.


Puigdemont odcestuje do Dánska, zúčastní na univerzitnom fóre

Pokiaľ by sa vrátil do Španielska, hrozí mu zatknutie.

MADRID. Bývalý katalánsky prezident Carles Puigdemont, ktorý ušiel pred takmer troma mesiacmi do Bruselu, odcestuje budúci týždeň z Belgicka do Dánska. Hovorkyňa jeho strany Spolu za Katalánsko uviedla, že Puigdemont sa zúčastní na univerzitnom fóre v dánskej metropole Kodaň. Túto informáciu potvrdila aj mediálna zástupkyňa Fakulty sociálnych vied Kodanskej univerzity Janni Brixenová. Puigdemonta chcú v Španielsku vyšetrovať v súvislosti s nedávnym vyhlásením nezávislosti Katalánska. Pokiaľ by sa vrátil do krajiny, hrozí mu zatknutie. Do iných štátov však už môže cestovať, keďže španielsky sudca medzičasom zrušil európsky a medzinárodný zatykač, ktoré naňho predtým v Španielsku vydali.


Čítanie na víkend: Slovenská gitara, čo dobyla svet a ako sa dostali do Bystrice pyramídy

Pozrite si prehľad magazínového čítania.

Ján Dopjera sa narodil v obci Stráže v roku 1893, no väčšinu detstva prežil v Dolnej Krupej pri Trnave, kde mal jeho otec mlyn. V roku 1908 v strachu pred vojnou Dopjerovci emigrovali do Spojených štátov a usadili sa v Kalifornii. Po krátkom pôsobení v stolárskej firme na výrobu okien a dverí si otvorili Ján spolu s otcom opravársku dielňu, kde reparovali aj hudobné nástroje. Synovia Rudolf, Ján a najmladší Emil sa v roku 1922 osamostatnili a vo firme Dopyera Brothers začali vyrábať bendžá, v tom čase najobľúbenejší nástroj. Ján k tomu vyrábal husle, Rudolf mandolíny a Emil sa venoval manažmentu. O štyri roky neskôr začali vyrábať gitary. Rezofonická gitara sa považuje za americký ľudový hudobný nástroj a americké kultúrne dedičstvo. Napriek tomu, že za jej vynálezom bol slovenský rodák. Pod slovenským názvom Dobro® gitara zľudovela po celom svete. Aký je jej príbeh? Rodák zo stredného Slovenska sa pred vyše 160 rokmi dostal až do lona pradávnej civilizácie, videl pyramídy, sfingu aj úchvatné chrámy s hieroglyfmi ospevujúcimi faraónov a zabudnutých bohov. A priniesol si ich so sebou na mnohých kresbách. Bol vlastne akýmsi „výtvarným reportérom". Na brehoch Nílu maľoval historické pamiatky, ale aj autentický život, bazáre, mešity, chudobných roľníkov-felahov, aj zmyselnú egyptskú tanečnicu. V časoch pred nástupom fotografie dokázal egyptské pamiatky zachytiť s neuveriteľnou vernosťou. Napriek tomu sa naňho takmer zabudlo. Kto bol výtvarník, ktorý po sebe zanechal desiatky zaujímavých obrazov? Albert Spaggiari, ktorý zomrel pred tridsiatimi rokmi, spáchal rekordnú bankovú lúpež, a to bez použitia zbrane, rukojemníkov či obetí na životoch. Šikovne unikal spravodlivosti a ešte sa jej z rôznych miest na svete pripomínal a vysmieval. Trávil čas v krajinách Južnej Ameriky, najmä v Brazílii a Argentíne, kde si dal urobiť plastickú operáciu. Žil však aj v krajinách Európy, Taliansku aj Španielsku a príležitostne chodieval aj do Francúzska navštíviť manželku. Medzitým písal knihy, nahrával rozhovory pre televízie a pravidelne posielal do médií fotky z miest, kde sa nachádza. Užíval si slávu. Napísal o lúpeži knihu Les Égouts du paradis (Kanálmi do raja). V roku 2008 o ňom francúzsky režisér Jean-Paul Rouve nakrútil film ‚Sans arme, ni haine, ni violence’ (Bez zbrane, nenávisti či násilia), ktorý ho vykresľoval ako nie práve realistickú legendu. Ako sa dostal k miliónom frankov a ako sa mu podarilo ujsť, hoci už mal želiezka na rukách? Bojový historický šerm má korene v druhej polovici 20. storočia, ale rozvinul sa až v novom tisícročí a odvtedy naberá na obrátkach. Spolky dnes fungujú nielen v Európe, ale prakticky po celom svete. Dokopy sa mu dnes na svete venuje vyše 50-tisíc šermiarov. Slováci patria medzi špičku. Martin Fabian považuje šerm za jeden z výkonnostne najnáročnejších športov. „Naši predkovia museli mať skvelú kondíciu, keď súdim podľa výkonov, aké podávali v šerme,“ usmieva sa. „Máme fyzicky naozaj náročné tréningy, samotná technika je tak polovica, tou druhou je totiž výdrž. Kým hokejista strávi priemerne na ľade šestnásť minút, pri turnaji to môže byť až hodina fyzickej aktivity, je to neustály pohyb, skákanie v plnom výstroji,“ tvrdí šermiar.


Dopyt po energiách vlani prekonal desaťročný priemer

Vysoký dopyt zaznamenali vlani aj pri obnoviteľných zdrojoch energie.

LOMDÝN. Dopyt po energiách vzrástol v minulom roku vo svete o vyše dve percentá, čím prekonal desaťročný priemer. Uviedla to v stredu vo svojej správe britská ropná spoločnosť BP, podľa ktorej k tomu do veľkej miery prispel vyšší rast ekonomiky v priemyselne rozvinutých krajinách. Podľa BP sa dopyt po energiách zvýšil v minulom roku o 2,2 %. Tempo rastu dopytu tak prekonalo 10-ročný priemer, ktorý dosahuje 1,7 percenta. Rast dopytu po rope dosiahol 1,8 percenta, čo je rovnako nad 10-ročným priemerom. Ešte výraznejšie však rástol dopyt po zemnom plyne, o tri percnetá. To predstavuje najvyšší rast dopytu po tejto surovine od roku 2010. Dopyt, ale aj výrazný rast produkcie plynu (4 %) potiahla najmä Čína, kde spotreba tejto komodity vzrástla o vyše 15 percenta. Ďalším pozitívom minulého roka v energetickej oblasti bol vysoký dopyt po obnoviteľných zdrojoch energie, akými sú veterná či slnečná energia. Dopyt po nich sa v roku 2017 zvýšil o rekordných 17 percent, napriek tomu však nedokázal výraznejšie zmierniť dominanciu fosílnych palív, čo je dôsledok rýchlo rastúcej svetovej ekonomiky. Znepokojujúcim je najmä fakt, že sa zvýšila spotreba uhlia. Podporilo ju najmä sprevádzkovanie nových uhoľných elektrární v Indii a Číne, ktoré zvýšilo spotrebu uhlia minulý rok o jedno percento. Podiel uhlia na energetickom mixe tak dosiahol zhruba 38 %, čo je prakticky rovnaká úroveň ako v roku 1997. "To je skutočne znepokojujúce," povedal novinárom hlavný ekonóm BP Spencer Dale. "Aký pokrok sme tak za posledných 20 rokov dosiahli? Žiadny," dodal.


Štát obnovuje IC vlaky, budú drahšie ako rýchliky

Zastavovať budú okrem Bratislavy a Košíc aj v Trnave, Žiline, Poprade a v Kysaku.

BRATISLAVA. Štát po necelom roku opäť zavádza svoje IC vlaky. Spustiť ich chce od 11. decembra, teda od zmeny cestovného poriadku.    „Je to aj politické aj ekonomické rozhodnutie, ale občania majú o tento vlak záujem, a to je pre nás najdôležitejšie,“ vysvetlil svoje rozhodnutie o opätovnom zavedení štátnych IC vlakov minister dopravy Árpád Érsek (Most-Híd). Opätovné spustenie štátnych IC vlakov nie je prekvapujúcim krokom. Vládna trojkoalícia sa totiž v programovom vyhlásení zaviazala, že prehodnotí ich znovuzavedenie. Dala si na to vypracovať aj analýzu od Výskumného ústavu dopravného, zaplatila za to 40-tisíc eur.  Cestujúci sa po novom nemôžu tešiť na extra nízke ceny tak ako to bolo v minulosti. Štátna Železničná spoločnosť Slovensko hovorí, že ceny v staronových IC vlakoch budú vyššie ako v rýchlikoch. Cestujúci dnes v rýchliku za jazdu medzi Bratislavou a Košicami zaplatí 18,76 eur. Riaditeľ úseku Železničnej spoločnosti Slovensko Karol Martinček skonštatoval, že k tejto cene treba prirátať navyše 10 až 15 percent.  Inak, povedané, cena za jednu jazdu v druhej triede by sa tak mala vyšplhať na úroveň približne 20 eur. Takáto cena bola aj v čase, keď na linku medzi Bratislavou a Košicami prišli žlté expresy Radima Jančuru. Staronové IC vlaky majú mať - okrem Bratislavy a Košíc - v porovnaní s predchádzajúcim obdobím menej staníc. Kým v minulosti zastavovali napríklad aj v Trenčíne či Ružomberku, po novom budú zastavovať len v šiestich staniciach.  Okrem Bratislavy a Košíc budú zastavovať aj v Trnave, Žiline, Poprade a v Kysaku. Celú 445-kilometrovú trasu medzi Bratislavou a Košicami by mali zvládnuť za približne 4 hodiny a 45 minút.  „Veríme, že verejnosť túto našu iniciatívu bude využívať a príjme ju,“ konštatoval Érsek. Vysvetlil, že úlohou pre Železničnú spoločnosť je prilákať do vlakov nových zákazníkov a optimalizovať náklady, aby si IC vlaky na svoju prevádzku zarobili. Šéf Inštitútu pre dopravu a hospodárstvo Ondrej Matej rozhodnutie o znovuzavedení IC vlakov víta. Krok exministra dopravy Jána Počiatka z konca minulého roka totiž považuje za chybný.  Dodal, že týmto krokom sa na Slovensku dostaneme do situácie, keď budeme mať opätovne dopravu pre plne platiacich cestujúcich.  „Existuje segment cestujúcich, ktorí sú ochotní priplatiť za rýchlejší čas a čistejšie vozne a vlaky. Dnes sme svedkami, že kvalita cestovania prudko klesá a RegioJet nedokázal plne nahradiť vlaky v špičkách,“ dodal Matej.  Štát IC vlaky zastavil v januári tohto roku. Rozhodol tak bývalý minister dopravy Ján Počiatek zo Smeru. Dôvodom bolo, že IC vlaky boli v strate a nedokázali sa dostať do zisku. Za rok 2015 mali štátne IC vlaky skončiť v približne 1,15-miliónovej strate.  IC vlaky chodili od roku 2012 na komerčné riziko. To znamená, že vlaky si museli zarobiť sami na seba. Od roku 2012 to však ani raz nedokázali, hoci svoju stratu postupne znižovali.   Rovnako to má byť aj teraz. Dopravca odhaduje, že ich prevádzka by sa mala dostať do zisku v horizonte troch až štyroch rokov. Tvrdí, že našiel technický koncept, ktorý je postavený na ľahších a rýchlejších vlakoch. Chce teda efektívnejšie využívať obehové možnosti vlakov. „Za druhé si myslíme, že tak ako aj konkurencia ukázala, naši cestujúci sú ochotní za čas, ktorý ušetria, zaplatiť peniaze,“ vraví riaditeľ úseku ekonomiky Železničnej spoločnosti Slovensko Patrik Horný. Okrem toho štátny dopravca sľubuje nové služby vo vlakoch. O aké konkrétne má ísť, Železničná spoločnosť Slovensko zatiaľ nehovorí. Má však optimistické plány, verí, že jej vlaky budú vyťažené na 70 percent.  Bývalý šéf Železničnej spoločnosti Slovensko Pavel Kravec znovuzavedenie IC vlakov kritizuje. Hovorí, že rozhodnutie je splnením predvolebného sľubu SNS, ktorý je bez štátnej dotácie ekonomicky neudržateľný a prinesie firme zvýšenie celkovej straty. „To je skutočnosť, ktorú overil reálny život. Na druhej strane, znovuzavedenie overí ako zareaguje trh, koľko cestujúcich opustí RegioJet a či RegioJet splní naplní svoje vyhrážanie o odchode z tejto trate,“ konštatoval Kravec.  Na linke medzi Bratislavou a Košicami jazdia aj spomínané žlté expresy českého podnikateľa Radima Jančuru. Spoločnosť RegioJet na linke prevádzkuje tri páry vlakov.  Jeho hovorca Aleš Ondrůj hovorí, že štát týmto krokom nevyriešil hlavný problém, ktorý je prekážkou v normálnom podnikaní komerčných vlakov na linke medzi Bratislavou a Košicami. Ondrůj pritom upozornil, že v štátnych rýchlikoch je cestovné zadarmo pre polovicu zákazníkov.  „Ak by sa štát dopustil alebo dokonca nariadil ZSSK postup, ktorý povedie k poškodzovaniu podnikaniu RegioJetu a ďalších dopravcov, ktorí si musia na svoju prevádzku zarobiť, v takom prípade RegioJet z trasy odíde,“ dodal RegioJet.  RegioJet pritom na linke medzi Bratislavou a Košicami od zrušenia IC vlakov ceny už dvíhal dvakrát, naposledy v lete. Vtedy pristúpil k zvýšeniu minimálneho cestovného z 9 na 12,10 eur. Cez víkend však RegioJet stojí viac ako štátne rýchliky, tam sa lístky pohybujú od 21 eur. Žlté expresy na linku medzi Bratislavou a Košicami prišli v roku 2014.


Vedci v Čile objavili najstaršiu ľudskú stopu na území Ameriky

Stopu objavili v paleoarcheologickej lokalite pri mesta Osorno, má zhruba 15-tisíc rokov.

WASHINGTON. Tím vedcov pôsobiacich v Čile objavil najstaršiu ľudskú stopu, aká sa kedy našla na americkom kontinente. Podľa ich zistení vznikla pred vyše 15.000 rokmi, informovala v utorok televízia CNN s odvolaním sa na štúdiu zaoberajúcu sa nálezom, ktorá vyšla minulý týždeň v odbornom časopise PLOS-ONE. Stopu sa podarilo objaviť v paleoarcheologickej lokalite v blízkosti mesta Osorno ležiacom na juhu Čile. Stalo sa tak už koncom roka 2010, odvtedy však vedci svoj nález ďalej skúmali, overovali, určovali jeho vek za pomoci uhlíkovej metódy a presviedčali skeptických kolegov. Výskumníci dospeli k záveru, že ide o fosilizovaný odtlačok bosej pravej nohy dospelého človeka. Podľa nich ide o druh Hominipes modernus, ktorý je blízkym príbuzným súčasného človeka Homo sapiens. Pri datovaní odtlačku sa použili aj stopy organických materiálov _ dreva, semien a kostí _ nájdených v jej blízkosti. Vek nálezu, v okolí ktorého objavili aj primitíne kamenné nástroje, sa tak podarilo stanoviť na približne 15.600 rokov. Vedci považujú svoje zistenia za dôkladne preverené a potvrdené. Po rokoch diskusií ich napokon v rámci recenzií potvrdili aj iní experti. Vek nálezu mení doterajší pohľad na dobu a postup migrácie ľudského druhu do oblasti Južnej Ameriky. Doposiaľ sa predpokladalo, že prví ľudia prišli do oblasti čilskej Patagónie až zhruba pred 12.000 rokmi. Taktiež sa predpokladá, že ľudia prišli do Ameriky počas poslednej doby ľadovej cez Beringov prieliv medzi ázijským a severoamerickým kontinentom. Vlani sa podarilo objaviť 13.000 rokov starú ľudskú stopu v najzápadnejšej kanadskej provincii Britská kolumbia. Nový nález z Patagónie je však ešte o niekoľko tisíc rokov starší, čo by mohlo eventuálne viesť aj k prehodnoteniu doterajších migračných teórií.


Zeman prijal pozvanie na televízne duely s Jiřím Drahošom

Zeman prijal pozvanie televízií Nova, Barrandov, Prima a ČT.

PRAHA. Český prezident Miloš Zeman prijal pozvanie televízií Nova, Barrandov, Prima a ČT, kde sa pred druhým kolom prezidentských volieb zúčastní duelu so svojím protikandidátom Jiřím Drahošom. Informoval o tom na Twitteri prezidentov hovorca Jiří Ovčáček. "Pán prezident prijal ponuku týchto televíznych staníc zúčastniť sa na dueloch s Jiřím Drahošom: NOVA, BARRANDOV, PRIMA a ČT," napísal na Twitteri Ovčáček. Podľa Ovčáčka sa Zeman v druhom kole chystá v kampani zamerať hlavne na televízne duely, hoci pôvodne akékoľvek televízne diskusie odmietal, napísal internetový server Lidovky.cz. V piatkovom a sobotňajšom prvom kole prezidentských volieb v Česku zvíťazil Zeman so ziskom 38,56 percenta, na druhom postupovom mieste skončil akademik Jiří Drahoš, ktorého podporilo 26,60 percenta zúčastnených voličov. Obaja tak postúpili do druhého kola volieb, ktoré sa uskutoční v dňoch 26. a 27. januára.


Pre zákon o občianstve prišlo o slovenský pas takmer dvetisíc ľudí

O slovenský pas prichádzajú tí, ktorí prijali občianstvo iného štátu.

BRATISLAVA. Zákon o štátnom občianstve pripravil doteraz (od 17.7.2010 do 28.4.2017) o slovenský pas 1766 ľudí. Najčastejšie stratili slovenské občianstvo prijatím českého (464). Vyplýva to zo štatistík Ministerstva vnútra (MV) SR. O slovenský pas prišli aj osoby, ktoré prijali občianstvo nemecké (422), rakúske (253), britské (164), maďarské (91), americké (74), nórske (41), holandské (36), švajčiarske (33), írske (30), austrálske (29), belgické (28), talianske (23), kanadské (22), fínske (12), švédske (11), francúzske (desať), luxemburské (štyri), čínske, ruské (obe po tri), dánske, islandské, poľské a ukrajinské (všetky po dve), novozélandské, izraelské, španielske, srbské a singapurské (všetky po jednej). Slovenský pas strácajú ľudia na základe zákona o štátnom občianstve, ktorý prijala prvá vláda Roberta Fica (Smer). Niekdajší kabinet reagoval právnou normou v roku 2010 na maďarský zákon, ktorý od roku 2011 zjednodušuje udeľovanie dvojakého občianstva zahraničným Maďarom. Na základe súčasného zákona prichádzajú o slovenský pas tí, ktorí prijali občianstvo iného štátu. Od prijatia zákona sa objavili viaceré pokusy o zmiernenie tejto právnej normy, avšak ani jeden z nich nebol úspešný. Súčasnou právnou normou sa zaoberal aj Ústavný súd SR, ktorý nedokázal povedať, či je protiústavná, alebo nie je. Ministerstvo vnútra avizovanú zmenu zákona nepredložilo. Od februára 2015 je účinné nariadenie rezortu o udeľovaní štátneho občianstva SR z osobitných dôvodov. Umožňuje, aby bývalí štátni občania SR, ktorí stratili slovenské občianstvo po 1. januári 1993, mohli požiadať o jeho udelenie. Pri rozhodovaní o žiadosti sa prihliada aj na skutočnosti, ktoré boli dôvodom straty štátneho občianstva SR, na spôsob a podmienky, akými žiadateľ cudzí pas nadobudol. "Najmä na existenciu podmienky povoleného, evidovaného alebo registrovaného pobytu v cudzom štáte v čase nadobudnutia cudzieho štátneho občianstva," uviedlo ministerstvo.


Commerzbank plánuje ďalšie prepúšťanie a predaj poľskej mBank

Celkovo by sa malo zrušiť 4300 pracovných miest na plný úväzok.

FRANKFURT NAD MOHANOM. Commerzbank plánuje nové prepúšťanie. Nemecká banka v piatok oznámila, že zníži počet zamestnancov o ďalších 2300 a zatvorí asi 200 zo svojich 1000 pobočiek. Commerzbank, ktorá bez výsledku ukončila rokovania o fúzii s najväčšou nemeckou bankou Deutsche Bank, takisto uviedla, že v rámci reštrukturalizácie aktivít sa zbaví svojej poľskej dcéry mBank. Predaj mBank, ktorá je kótovaná na varšavskej burze, zabezpečí peniaze na oveľa rýchlejšiu implementáciu novej stratégie, uviedla Commerzbank. Commerzbank vlastní 69,3 % v mBank hodnotenej celkovo asi na 3,1 miliardy eur. Konečné rozhodnutie týkajúce sa prepúšťania a predaja mBank však ešte musia schváliť správna aj dozorná rada. O stratégii budú rady rokovať v stredu a vo štvrtok (25. a 26. 9.) pred zverejnením výsledkov. "Ďalšie prepúšťanie je, bohužiaľ, nevyhnutné," uviedla v piatok Commerzbank. Celkovo by sa malo zrušiť 4300 pracovných miest na plný úväzok, pričom v rámci banky vznikne iných 2000 miest, takže počet pracovných miest sa zníži o 2000. Detaily by sa mali dopracovať v najbližších mesiacoch.


Slovensko chce rekonštruovať veľvyslanectvo v Londýne

Ministerstvo odhaduje cenu na viac ako šesť miliónov eur.

BBRATISLAVA. Ministerstvo zahraničných vecí a európskych záležitostí (MZVaEZ) SR hľadá firmu, ktorá by zrekonštruovala budovu slovenského veľvyslanectva v Londýne. Cenu zákazky odhaduje na takmer 6,5 milióna eur bez DPH. Rezort zverejnil súťaž vo vestníku verejného obstarávania. "Predmetom rekonštrukcie sú búracie práce, dispozičné zmeny, výmena všetkých exteriérových zasklených stien a okien, výmena podláh, výmena povrchov stien a oprava drevených interiérových prvkov," priblížilo ministerstvo. Súčasťou rekonštrukcie je aj výmena vzduchotechniky, elektroinštalácie alebo výťahu. Budova Veľvyslanectva Slovenskej republiky v Londýne bola postavená v roku 1969. Objekt má dve podzemné podlažia, päť nadzemných podlaží a celkovú úžitkovú plochu takmer 3000 metrov štvorcových. V budove sú umiestnené administratívne priestory veľvyslanectva, konzulárne oddelenie, reprezentačné priestory, hospodársko-technické priestory, podzemná garáž, byty pre zamestnancov a jeden kuriérny byt.


Jaguar F-Pace zvolili za svetové auto roka aj najkrajšie auto

NEW YORK. Prvé SUV britskej automobilky Jaguar si z autosalónu v New Yorku odnáša hneď dve prestížne ocenenia. Víťaza ankety World Car Of The Year vyberalo 72 motoristických novinárov z 24 rôznych krajín. Automobily na účasť v ankete musia byť predávané aspoň v piatich krajinách alebo na dvoch kontinentoch. Cena bola po prvý krát udelená v roku 2005, od roku 2006 sa výsledky vyhlasujú každý rok na autosalóne v New Yorku. O súčasnej popularite SUV svedčí aj výber najlepších troch z desiatich nominovaných finalistov, pri odovzdávaní hlavnej ceny sa rozhodovalo medzi Audi Q5, Volkswagenom Tiguan, a víťazným Jaguarom F-Pace. Najrýchlejšie sa predávajúci model Jaguaru okrem hlavnej ceny získal aj cenu roka za dizajn, kde s výrazným náskokom predbehol Mercedes-Benz Triedy S kabriolet na druhom mieste a Toyotu C-HR na treťom. Stal sa tak iba druhým autom, ktoré vyhralo obe ceny, prvým bola v minulom roku Mazda MX-5. Celkový počet rôznych cien udelených modelu F-Pace tak stúpol na úctyhodných 34. Okrem týchto dvoch cien sa udeľovali ešte ďalšie tri. V kategórií luxusných vozidiel sa víťazom stal Mercedes-Benz Triedy E, cena za športové auto pripadla modelu Porsche Boxster Cayman, v kategórii mestské auto roka bolo najlepšie ohodnotené BMW i3, a cenu za „zelené“ auto roka získala Toyota Prius Prime, ktorá o jediný bod v hlasovaní prekonala Chevrolet Bolt.


Merkelová rozhodnutie otvoriť hranice neľutuje

Nemecká kancelárka to považovala za správne z hľadiska politického i humanitárneho.

BERLÍN. Nemecká kancelárka Angela Merkelová neľutuje svoje rozhodnutie z roku 2015, keď otvorila hranice svojej krajiny pre státisíce migrantov. Kancelárka to uviedla pre nedeľňajšie vydanie novín Welt am Sonntag. Zároveň odmietla, že sa touto politikou dopustila akýchkoľvek pochybení. Príchod zhruba milióna sýrskych a irackých migrantov do Nemecka za uplynulé dva roky totiž vyvolal v jej konzervatívnej strane CDU ostré rozpory a prispel k poklesu podpory Merkelovej, ktorá sa uchádza v septembrových voľbách o štvrté funkčné obdobie. CDU by podľa najnovších prieskumov voľby vyhrala. "Všetky dôležité rozhodnutia z roku 2015 by som spravila tým istým spôsobom opäť. Išlo o výnimočnú situáciu a ja som to považovala za správne z hľadiska politického i humanitárneho. Takéto situácie nie sú v dejinách krajiny časté. Líder vlády musí konať a ja som konala," vyhlásila Merkelová pre daný nedeľník. Jej politika otvorených dverí však prispela k vzostupu krajne pravicovej strany AfD, ktorá podľa predvolebných odhadov získa v septembrovom hlasovaní približne desať percent. Merkelová, ktorú cituje agentúra Reuters, tvrdí, že nebolo spravodlivé ponechať celé bremeno utečeneckej krízy na Grécku a Taliansku len preto, že sú tzv. nárazníkovými krajinami. Kancelárka dodala, že neprestane vyvíjať tlak na spravodlivé prerozdelenie migrantov po všetkých členských štátoch EÚ.


STĹPČEK PETRA SCHUTZAIndícií, že Kočner má krytie na vysokých postoch, pribúda

Keďže sa predseda Fico marketingovo portrétuje ako líder protikoručpného hnutia, budúcnosť Kočnera môže štekliť zvedavosť publika.

Marián Kočner opäť raz potvrdil talent, ktorý sme u neho už raz opísali. Po novej kauze, ktorá vyzerá na kolotoč s DPH, sa dá už len opakovať: schopnosťou vyskytnúť sa v každom druhom škandále či zlodejstve, ktoré sa na SR udeje tak, že dlhé roky, ba už desaťročia ani nezakopne o vyšetrovateľa či prokurátora, je Kočner úplne jedinečný. Spresnenie, že „podozrenia sa nepotvrdili“, bude asi korektné dodať. Čiže o vyšetrovateľa zakopol, čo však na podstate situácie nemení ani piaď. Tou je po každej novej kauze blikajúce svetielko že podnikateľ – či čo to je – sa teší krytiu na veľmi vysokom policajnom i politickom poste. Mapa stykov, väzieb a súvislostí dodáva indícii len ďalšie piliere, ktoré sa musia pociťovať už ako uzavretá sústava nepriamych dôkazov. Keďže sa predseda Fico marketingovo portrétuje ako líder protikoručpného hnutia, budúcnosť Kočnera by mohla teraz aj štekliť zvedavosť publika. Staviť vlastné peniaze na scenár, že sused z bytovky raz zakopne azda aj o prokurátora, je však stále trúfalosť. Kto sa odváži?


Česi budú mať výrazné zľavy na vlaky a autobusy, Babiša inšpirovalo Slovensko

Babiš si takto kupuje voliča, myslí si predseda poslaneckého klubu ODS.

PRAHA. Študenti a seniori ušetria za vlaky a autobusy, rozhodla v utorok česká vláda. Na twitteri to uviedol premiér v demisii Andrej Babiš (ANO). Zľavnené cestovné vyjde štát od budúceho roka na 5,83 miliardy českých korún ročne. Tento rok kvôli tomu dostane ministerstvo dopravy 3,26 miliardy z vládnej rozpočtovej rezervy. Dopravcovia sa ale budú môcť rozhodnúť, na ktorých spojoch zľavy umožnia, čo súvisí s obmedzenými možnosťami zvyšovania kapacity pri vyťažených liniek. Denník SME v minulosti informoval, že ak návrh prejde, tak je pravdepodobné, že bezplatné cestovanie budú využívať aj Slováci. Európske pravidlá totiž prikazujú, aby sociálne zľavy, ktoré sú poskytované našincom, poskytovala krajina aj cudzincom, ktorí v krajine žijú alebo študujú. Na českých vysokých školách v súčasnosti študuje podľa oficiálnych štatistík viac ako 20-tisíc študentov zo Slovenska. Zľava 75 percent z cestovného v železničnej i autobusovej doprave pre študentov do 26 rokov a seniorov od 65 rokov bude platiť od chystanej zmeny cestovného poriadku 10. júna. "Deti do šiestich rokov budú ďalej jazdiť zadarmo, zdravotne postihnutým zostáva existujúce zľava," dodal Babiš. "Podporu najmä seniorom si štát nie že dovoliť môže, ale musí," uviedol pred utorňajším rokovaním kabinetu minister dopravy Dan Ťok (za ANO). "Druhá vec je podpora študentov, tam to je nová generácia. Európa pristupuje k tomu, že pre mládež a študentov robí zaujímavé zľavnené cestovné, je na mieste, aby Česko pridalo," dodal. Dopravcovia budú môcť určiť spoje, kde zľavy uznávať nebudú. Ministerstvo predpokladá, že tieto rozhodnutia budú dopravcovia prijímať po dohode s objednávateľm. "Možnosť obmedzenia poskytnutia zľavy by bola limitovaná určitým percentom zo všetkých spojov dopravcu," napísalo ministerstvo. Konkrétne percento ešte nie je dané. Kabinet pôvodne plánoval cestovné zadarmo, navyše len pre vlaky. Úpravu pôvodného návrhu, ktorý počíta so zľavou 75 percent namiesto 100 percent a rozšírenie zľavy aj na autobusy, schvaľuje aj časť dopravcov. Ako povedal hovorca Student Agency Aleš Ondrůj, zľava vo výške 75 percent zabráni nadužívaniu niečoho, čo je úplne zadarmo. Je presvedčený, že vďaka tomu zostane zachovaná kvalita služieb vo verejnej doprave pre všetky skupiny cestujúcich. Podľa predsedu poslaneckého klubu ODS Zbyňka Stanjuru je návrh nekoncepčný a premiér v demisii si ním iba kupuje voliča. "Vláda bez dôvery sa evidentne inšpirovala na Slovensku, kde ale toto opatrenie neprinieslo avizované pozitívne dopady, pretože ľudia nechcú jazdiť preplnenými vlakmi, a tak sa vracajú k doprave vlastným autom," uviedol. Babiš minulý týždeň po rokovaní kabinetu povedal, že vláda v tohtoročnom štátnom rozpočte našla úspory 8,4 miliardy korún. Z týchto peňazí chce kabinet dať štyri miliardy krajom na opravu ciest 2. a 3. triedy, uviedol. Zvyšok peňazí využije podľa neho napríklad práve na zľavy cestovného. Schválené opatrenie má zlepšiť dostupnosť verejnej dopravy pre tie skupiny cestujúcich, v ktorých sa vyskytuje väčší podiel ľudí s nízkymi príjmami. Súčasne chce ministerstvo dopravy stimulovať využívanie verejnej hromadnej dopravy mladými ľuďmi. Kompenzáciu zliav dopravcom bude vykonávať ministerstvo dopravy obdobným spôsobom, ktorým teraz zabezpečuje úhradu súčasných zliav na komerčných spojoch v železničnej a autobusovej doprave. Kým teraz hradí kompenzácie asi 240 miliónov korún, po novm to bude 3,02 miliardy korún pre železničnú osobnú dopravu a 2,81 miliardy pre autobusovú dopravu. V súvislosti so zľavou bude musieť ministerstvo financií upraviť svoj výmer pre zoznam tovaru s regulovanými cenami.


Poľský prezident vymenoval Mateusza Morawieckého za nového premiéra

VARŠAVA. Poľský prezident Andrzej Duda prijal v piatok demisiu premiérky Beaty Szydlovej a za jej nástupcu vymenoval doterajšieho vicepremiéra a ministra financií Mateusza Morawieckého. Informovala o tom agentúra AP. Morawiecki, pochádzajúci z mesta Vroclav, bude mať v júni 2018 päťdesiat rokov. Študoval históriu na univerzite vo Vroclavi, v rovnakom meste získal v roku 1995 titul MBA (Master of Business Administration) na tamojšej Vysokej škole ekonomickej. Študoval aj na americkej Central Connecticut State University či na univerzite v Bazileji. V období bývalého režimu publikoval pod pseudonymom, bol aktivistom opozície a účastníkom protestných akcií na vroclavskej univerzite. Beata Szydlová, ktorá podľa neoficiálnych zdrojov odmietla post predsedníčky Sejmu, by sa mala stať podpredsedníčkou v budúcej vláde. Hlasovanie o vyslovení dôvery vláde nového premiéra by sa však malo uskutočniť na budúci týždeň v utorok, no ešte bez personálnych zmien vo vedení ministerstiev, uviedla vo štvrtok agentúra PAP.


Triatlonista Buček získal prestížne individuálne ocenenie za záchranu života

Nikomu zo Slovenska sa to doteraz nepodarilo.

BUDAPEŠŤ. Slovensky triatlonista Michal Buček sa stal laureátom prestížneho individuálneho ocenenia Európskeho hnutia fair play. Cenu si prevzal v Budapešti na galavečeri v rámci 25. kongresu tejto organizácie. Najvyššie ocenenie získal ako prvý slovenský športovec počas štvrťstoročnej existencie hnutia za odvahu a hrdinský čin pri záchrane života topiaceho sa triatlonistu počas pretekov v čínskom Žltom mori. Pri plaveckej časti narazil do nehybného tela športovca, odtiahol ho k najbližšiemu záchrannému člnu a začal pomáhať pri resuscitácii. Keď sa postupne preberal k životu, skočil z člna do vody a pokračoval v pretekoch. V cieli finišoval na štvrtom mieste. Ďalšie ocenenia získali nórsky olympijský víťaz v biatlone a viacnásobný majster sveta Johannes Thingnes Bö, česká veslárka Martina Součková a kvarteto poľských horolezcov za záchranu dvoch ľudí na Nanga Parbate v Himalájach.


Gepardy šprintujú k záhube, zostalo ich iba niekoľko tisíc

Najrýchlejšie suchozemské zviera planéty je k vyhynutiu bližšie, ako sa doteraz predpokladalo.

BRATISLAVA. Gepardy sa kedysi túlali takmer celou Afrikou a vo veľkých častiach Ázie. Dnes sa najrýchlejšie suchozemské zvieratá planéty nebezpečne rýchlo blížia k vyhynutiu. Nová štúdia zo žurnálu Proceedings of the National Acadamey of Sciences odhaduje, že vo voľnej prírode sa nachádza už iba 7100 gepardov, čo je takmer o polovicu menej, ako pri poslednom rátaní z roku 1975. Autori nového sčítania preto navrhujú, aby sa na takzvanom červenom zozname Medzinárodnej únie na ochranu prírody a prírodných zdrojov presunuli gepardy z kategórie "zraniteľné" do kategórie "ohrozené". "Pre tajnostkársku povahu tejto nepolapiteľnej mačky sa ťažko získavali informácie o tomto druhu, čo viedlo k prehliadaniu nepriaznivej situácie gepardov," vysvetľuje v tlačovej správe Londýnskej zoologickej spoločnosti hlavná autorka výskumu Sarah Durantová. Gepardy čelia dvojitej pohrome. Zabíjajú ich priamo ale zabíjajú aj ich korisť, takže nemajú čo jesť "Potreba obrovského priestoru v kombinácii s množstvom rozličných hrozieb naznačuje, že tento druh bude oveľa náchylnejší na vyhynutie, ako sa doteraz predpokladalo." Gepardy sa podľa nového výskumu vytratili už z 91 percent svojho prirodzeného priestoru. Napríklad v Zimbabwe za posledných 16 rokov klesol počet gepardov z 1200 na 170. Rýchle mačkovité šelmy niekedy obývali celý africký kontinent, dnes sa gepardy okrem Zimbabwe nachádzajú iba v Angole, Namíbii, Botswane, Juhoafrickej republike a v Mozambiku. V Ázii už gepardy skoro vymreli. Zostalo ich menej ako päťdesiat v jednej časti Iránu. Gepardov najviac ohrozuje strata prirodzeného prostredia. Teritórium, v ktorom sa zvykli pohybovať sa mení na poľnohospodársku pôdu alebo na pastviny pre dobytok. Niektoré gepardy síce žijú v národných parkoch, ale v chránených oblastiach nemajú dosť miesta na túlanie sa za potravou. Až 77 percent prirodzeného prostredia gepardov spadá podľa BBC mimo chránené rezervácie. Durantová preto tvrdí, že kľúčom k prežitiu gepardov bude schopnosť žiť aj mimo chránených oblastí. Vo voľnej prírode na gepardov ale čaká množstvo iných nástrah. Pytliaci lovia gepardy kvôli koži, alebo odchytávajú mláďatá, ktoré sú obľúbenými domácimi zvieratami hlavne na Blízkom východe. Za posledných desať rokov sa podľa Fondu na záchranu gepardov vyviezlo z Afriky približne 1200 mláďat, no väčšina cestu neprežila. Jeden malý gepard stojí pritom na čiernom trhu až 10-tisíc dolárov. Okrem pytliakov ohrozujú gepardy aj pastieri. Ak majú pocit, že šelmy ohrozujú ich dobytok, zastrelia ich. "Gepardy čelia dvojitej pohrome. Zabíjajú ich priamo ale zabíjajú aj ich korisť, takže gepardy nemajú čo jesť," dodáva pre časopis National Geographic Luke Hunter z ochranárskej organizácie pre divé mačky Panthera. Najrýchlejšie suchozemské zviera planéty tak šprintuje k záhube - do pätnástich rokov môže populácia gepardov podľa výskumu klesnúť o viac ako polovicu. Durantová ale dúfa, že nové poznatky o nepriaznivej situácii naštartujú komplexné riešenia na záchranu gepardov, ktoré prekračujú národné hranice a spoliehajú sa na spoluprácu regionálnych organizácií. doi: 10.1073/pnas.1611122114


Drucker chce predpisy či výmenné lístky aj v elektronickej podobe

BRATISLAVA. Zjednodušenie pacientskeho sumára v elektronickej zdravotnej knižke, umožnenie prístupu k nemu aj sestrám, či možnosť zapísať správu o ošetrení pacienta len elektronicky prinášajú zmeny z dielne ministerstva zdravotníctva v novele zákona o zdravotnej starostlivosti. Rovnako má umožniť používanie len elektronických namiesto papierových predpisov na lieky, ako i výmenných lístkov. Novelu musí ešte prerokovať vláda aj parlament. "Dnes máme vysokú mieru požiadaviek na pacientsky sumár. Mal obsahovať všetky dáta, zjednodušili sme ho na dáta, ktoré sú nevyhnutné," priblížil šéf rezortu Tomáš Drucker (nominant Smer). Pôjde o najdôležitejšie život zachraňujúce údaje, napríklad o upozornenia na závažné diagnózy, alergie či liekovú anamnézu. Zapisovať ich bude môcť nielen všeobecný lekár, ale aj špecialista. "Ak diagnostikuje istú liekovú anamnézu, mal by mať automaticky možnosť zaznamenať ju v pacientskom sumáre, aby to duplicitne nemusel robiť všeobecný lekár," vysvetlil. Zároveň sa navrhuje vytvorenie novej časti v elektronickej zdravotnej knižke s označením doplnkové zdravotné záznamy. Ide o krvnú skupinu a Rh faktor, krvný tlak, vykonané očkovanie, vykonané chirurgické výkony, terapeutické odporúčania, vitálne antropometrické údaje, invaliditu a sociálnu anamnézu. Ministerstvo zmenou legislatívy rieši aj otázku papierovej zdravotnej dokumentácie. "Dnes zo zákona je povinnosť viesť aj papierovú dokumentáciu súbežne s elektronickou, dávame to iba ako možnosť, to znamená, ak pacient si želá mať papierovú podobu, lekár bude povinný ju vystaviť, ale nebude zo zákona povinnosť. Očakávame od toho zníženie administratívnej záťaže lekárov, aj nákladov, považujem to aj za krok vpred voči životnému prostrediu," zhrnul Drucker. V rámci zavádzania elektronického zdravotníctva sa preto umožňuje vytvorenie a používanie lekárskych správ o poskytnutej zdravotnej starostlivosti, odporúčaní lekára na špecializovanú zdravotnú starostlivosť a lekárskych prepúšťacích správ len v elektronickej podobe. Rovnako lieky a zdravotnícke pomôcky sa budú môcť predpisovať len elektronicky. Novela zákona má tiež umožniť prístup k údajom z elektronickej knižky ošetrujúcej sestre v rozsahu pacientskeho sumára, záznamu žiadanky na vyšetrenia spoločných vyšetrovacích a liečebných zložiek, odporúčaní lekára na špecializovanú ambulantnú starostlivosť, záznamu o odporúčaní na prijatie do nemocnice či predpísaných liekov. Prístup k presne vybraným údajom sa po novom umožňuje aj inému zdravotníckemu pracovníkovi. Drucker poukázal, že do eHealthu nemali prístup, pričom v ambulanciách často predpripravujú a zapisujú dáta o pacientoch. Elektronizáciu zdravotníctva by mal štát naostro spustiť budúci rok. Znamená to, že všetci poskytovatelia zdravotnej starostlivosti budú od roku 2018 povinní ukladať dáta do elektronickej zdravotnej knižky občana, v súčasnosti je eHealth v pilotnej fáze. Drucker však pripustil, že zrejme nie každej ambulancii sa to podarí. Systém eHealth si doteraz vyžiadal viac ako 40 miliónov eur, má priniesť elektronickú komunikáciu medzi lekármi, nemocnicami, laboratóriami či lekárňami. Benefity elektronizácie majú spočívať aj v lepšom predpisovaní liekov, zabrániť by sa malo i duplicitným vyšetreniam.


Novou šéfkou Medzinárodného menového fondu sa stane Bulharka

Georgievová bude iba druhou ženou na čele inštitúcie.

WASHINGTON. Výkonná rada Medzinárodného menového fondu (MMF) zvolila v stredu za novú šéfku inštitúcie Bulharku Kristalinu Georgievovú. Vo funkcii nahradí Francúzku Christine Lagardovú, ktorá odstúpila, aby sa mohla uchádzať o post šéfky Európskej centrálnej banky (ECB). Georgievová prevezme vedenie fondu, ktorého členmi je 189 krajín, od 1. októbra. Stane sa zároveň iba druhou ženou na čele inštitúcie. Jej zvolenie sa predpokladalo, keďže začiatkom septembra MMF oznámil, že Georgievová je jedinou kandidátkou na tento post. Do funkcie ju nominovali krajiny Európskej únie. Na čele MMF tradične stojí Európan a na čele Svetovej banky Američan. Vedenie MMF, ktorý je známy ako veriteľ poslednej inštancie, preberá Georgievová v zložitom období. Rast svetovej ekonomiky sa spomaľuje a situáciu ešte viac komplikuje obchodný konflikt medzi dvomi najväčšími ekonomikami sveta, USA a Čínou.


Ukrajina sprísnila protiruské ekonomické sankcie

Ukrajinské protiruské sankcie sa zosúladili so sankciami ministerstva financií USA.

KYJEV. Ukrajinský prezident Petro Porošenko podpísal výnos o zavedení nových sankcií voči vybraným občanom a právnickým subjektom Ruskej federácie. Sankcie, o ktorých rozhodla Rada národnej bezpečnosti a obrany 2. mája 2018, vstúpili do platnosti dňom ich úradného zverejnenia. Vzťahujú sa na osoby zúčastnené na kybernetickej agresii proti Ukrajine, na poslancov ruskej Štátnej dumy a členov Rady federácie. Ukrajinské protiruské sankcie sa zosúladili so sankciami ministerstva financií USA zverejnenými 6. apríla 2018. Vzťahujú sa na 38 občanov, spoločností a organizácií Ruskej federácie. V nariadení sa hovorí o ďalšom obmedzovaní spolupráce ukrajinských firiem s ruskými partnermi. Ruskí experti tento postup hodnotia ako úsilie zastaviť aj posledné zvyšky ekonomickej spolupráce medzi oboma krajinami.


Rusko poprelo obvinenia, že likviduje záznamy z gulagov

Historici tvrdia, že záznamy obsahujú kľúčové informácie o väznených ľuďoch.

MOSKVA. Ruské ministerstvo vnútra tvrdí, že digitalizuje registračné dokumenty väzňov bývalého sovietskeho systému gulagov a nelikviduje ich, ako nedávno naznačili niektorí historici. Rezort vydal k tejto záležitosti stanovisko v stredu, približne týždeň po tom, ako padli prvé obvinenia ohľadom údajnej likvidácie. Podľa historikov tieto záznamy obsahujú kľúčové informácie o osobách, ktoré boli väznené v zmienenom systéme existujúcom desaťročia počas sovietskej éry, približuje rozhlasová stanica Slobodná Európa. Múzeum dejín gulagu (MIG) v Moskve začiatkom mesiaca vyhlásilo, že ruský bádateľ Sergej Prudovskij odhalil príkaz z roku 2014, na základe ktorého mali byť inkriminované registračné karty zničené. Na obvinenie reagovala Kremľom podporovaná Prezidentská rada pre ľudské práva, ktorá vyhlásila, že takýto krok by bol "barbarstvom". Múzeum na vyhlásenie rezortu vnútra bezprostredne neodpovedalo. V gulagoch bolo väznených celkovo 17 miliónov ľudí, pričom na vrchole tohto represívneho systému počas stalinizmu v nich boli simultánne dva milióny väzňov, ktorí boli využívaní na nútené práce v ťažkých podmienkach. Podľa ruskej organizácie pre ľudské práva Memorial boli gulagy v bývalom Sovietskom zväze prevádzkované v rokoch 1923-1961. Reálie týchto táborov dokumentuje román "Súostrovie Gulag" od Alexandra Solženicyna.


Zlatého medveďa na Berlinale získal film Synonymá

Ceny pre najlepšiu herečku i herca idú do Číny.

BERLÍN. Film Synonymá (Synonyms) izraelského režiséra Nadava Lapida o mladom migrantovi bojujúcom s vlastnou identitou získal v sobotu večer hlavnú cenu 69. ročníka medzinárodného filmového festivalu Berlinale. Lapid uviedol, že sexuálne otvorený, čiastočne autobiografický film o mladom mužovi, ktorý kvôli politickej situácii utiekol z Izraela do Paríža, by mohol spôsobiť v jeho domovskej krajine škandál.  Cenu za najlepšiu réžiu udelila porota vedená francúzskou herečkou Juliette Binocheovou nemeckej režisérke Angele Schanelec za drámu "Ich war zuhause, aber...". Film rozpráva príbeh matky, ktorej 13-ročný syn utečie z domu a žije týždeň v divočine. Po jeho návrate je jeho matka konfrontovaná otázkou vlastnej a synovej existencie, ktorá navždy zmení ich pohľad na život.  Strieborného medveďa a Veľkú cenu poroty získal film francúzskeho režiséra Francoisa Ozona "Grâce á Dieu" o pedofilnom škandále francúzskej katolíckej cirkvi. "O túto cenu sa chcem podeliť s obeťami sexuálneho zneužívania," povedal Ozon pri preberaní ceny.  Ceny pre najlepšiu herečku i herca získali predstavitelia čínskeho filmu "Ti ťiou tchien čchang", Jung Mejová a Wang Ťing-čchun. Film je dojemnou rodinnou drámou, ktorá nazerá na zničujúci vplyv čínskej politiky jedného dieťaťa na dvojicu v krajine od roku 1980 až po súčasnosť.


Fond dostal vyše tisíc žiadostí o dotáciu na folklórne projekty

Ministerstvo poskytne viac ako jeden milión na podporu folklórnych projektov.

BRATISLAVA. Fond na podporu umenia (FPU) prijal 1026 žiadostí o dotáciu v projekte Folklór - duša Slovenska. TASR o tom informoval hovorca Ministerstva kultúry (MK) SR Peter Hajnala. Finančný príspevok pre svoje aktivity v oblasti tradičnej ľudovej kultúry mohli žiadať profesionálne i amatérske folklórne súbory, ale i individuálni umelci a remeselníci. Dotačnú výzvu vyhlásil FPU 27. februára 2019, žiadosti prijímal do pondelkového (25. 3.) popoludnia. Prostredníctvom projektu Folklór - duša Slovenska poskytne ministerstvo kultúry na aktivity v oblasti tradičnej slovenskej kultúry grantovú podporu vo výške 1,5 milióna eur. Profesionálne i neprofesionálne súbory sa mohli uchádzať o podporu v maximálnej výške 60.000 eur, pričom ich povinné spolufinancovanie predstavuje päť percent. Prostriedky môžu využiť na pokrytie nákladov na vytvorenie nového predstavenia, nákup krojových kostýmov, vydanie CD, ale napríklad aj na cestovné náklady či výrobu propagačných materiálov. Individuálni umelci mohli žiadať o štipendium vo výške 5220 eur pri novom naštudovaní diela z oblasti tradičnej kultúry alebo pri tvorbe umelecko-remeselných výrobkov. Prijaté žiadosti prejdú v prvom stupni kontrolou formálnych náležitostí Tie, ktoré splnili všetky podmienky určené vo výzve, budú hodnotiť päťčlenné odborné komisie. Aby bola žiadosť úspešná, musí získať od všetkých členov komisie spolu viac ako 50 percent z maximálneho možného počtu bodov. Zoznam úspešných projektov zverejní FPU do konca mája 2019. Všetky projekty sa musia zrealizovať od 1. júna 2019 do 30. mája 2020.


Polícia stále vyšetruje prípad Rajtárovho asistenta

Filip R. mal preniknúť do účtu šéfa rezortu vnútra Roberta Kaliňáka, údaje z účtu sa potom objavili v niektorých médiách.

BRATISLAVA. Polícia ešte neukončila vyšetrovanie prípadu obvineného Filipa R., asistenta poslanca Národnej rady (NR) SR Jozefa Rajtára (SaS). Vyšetrovateľ Policajného zboru ho v júni minulého roka obvinil z trestného činu ohrozenia bankového tajomstva. Pre TASR to uviedol hovorca Prezídia Policajného zboru Martin Wäldl. Podľa medializovaných informácií mal Filip R. ako zamestnanec komerčnej banky preniknúť do účtu šéfa rezortu vnútra Roberta Kaliňáka (Smer-SD). Údaje z tohto účtu sa potom objavili v niektorých médiách. "Prípad je v štádiu vyšetrovania po vznesení obvinenia. Vyšetrovateľ naďalej vykonáva úkony v zmysle Trestného poriadku a z toho dôvodu sa nebudeme k prípadu viac vyjadrovať," uviedol Wäldl pre TASR. Krajská prokuratúra Bratislava v júni minulého roka informovala, že obvinený Filip R. sa ku skutku kladenému mu za vinu priznal.


Rumuni vyšetrovali rekordný počet korupčných prípadov

Ministrovi spravodlivosti sa nepáči príliš vysoký počet vyšetrovaní. Generálnu prokurátorku chcel odvolať.

BUKUREŠŤ. Rumunské Národné protikorupčné riaditeľstvo (DNA) viedlo vlani vyšetrovanie rekordného počtu prípadov korupcie, pričom pred súd bolo postavených tisíc úradníkov. Generálna prokurátorka DNA Laura Codruta Kövesiová však súčasne konštatovala, že korupcia je v Rumunsku stále veľmi rozšírená. Kövesiová v stredu pri predstavovaní výročnej správy svojho úradu spresnila, že pred súdom sa vlani zodpovedali aj traja ministri, šiesti poslanci a bývalý predseda parlamentu. DNA podľa nej vlani úspešne vyriešil korupčné kauzy 713 úradníkov, vrátane 28 primátorov, 38 manažérov verejných inštitúcií a jedného senátora. Napriek spomínaným úspechom Kövesiová konštatovala, že korupcia je v Rumunsku stále veľmi rozšírená. V tejto súvislosti spomenula, že niektorí manažéri nemocníc dostali milióny eur ako úplatky. Uviedla tiež, že sa zdvojnásobil počet prípadov sprenevery prostriedkov z Európskej únie. Rumunský prezident Klaus Iohannis ocenil úspechy Kövesiovej úradu a poznamenal, že "čísla neklamú". Pretrvávajúce útoky časti rumunských politikov voči Kövesiovej a spochybňovanie dôveryhodnosti DNA označil za "prejav zúfalstva od ľudí, ktorí (...) chcú podriadiť spravodlivosť politike". Agentúra AP pripomenula, že na odvolanie Kövesiovej vyzval minulý týždeň minister spravodlivosti Tudorel Toader, ktorý ako dôvod uviedol vážne obavy zo spôsobu, akým generálna prokurátorka vykonáva svoju prácu. Obvinil ju okrem iného aj z toho, že sa "za každú cenu" snažila dosiahnuť, aby boli vysokopostavení rumunskí predstavitelia usvedčení z trestných činov. Kövesiová nemôže byť odvolaná bez súhlasu prezidenta Iohannisa, ktorý je spájaný s opozíciou a vyjadruje spokojnosť s prácou šéfky DNA, takže jej odvolanie je nepravdepodobné, dodala AP. Laura Codruta Kövesiová v stredu uviedla, že DNA zavádza aj nové mechanizmy na vyšetrovanie obvinení z neprofesionality alebo nezákonného postupu prokurátorov. Vlani boli z tohto dôvodu zo služby prepustení dvaja prokurátori. Európska únia má rumunský justičný systém pod osobitným dohľadom, keďže Rumunsko je jednou z najviac skorumpovaných krajín v bloku. Vlani sa vládnuca Sociálnodemokratická strana (PSD) pokúsila dekriminalizovať niekoľko korupčných trestných činov, čím však v krajine spustila najväčšie pouličné protesty od pádu komunizmu.


Letisko v Hamburgu bolo úplne uzatvorené, dôvodom mal byť únik plynu

Letiskom v Hamburgu sa v mieste bezpečnostnej kontroly cestujúcich, podľa nemeckých médií, rozšíril silný zápach.

BERLÍN. Nemecké úrady v nedeľu popoludní na viac ako hodinu kompletne uzavreli letisko v Hamburgu kvôli možnému úniku plynu. Uviedol to server rozhlasovej a televíznej stanice NDR, podľa ktorého na letisku zasahovalo asi 70 zdravotníkov a záchranárov, ktorí ošetrili niekoľko desiatok ľudí. Teraz už je budova letiska znovu otvorená. Server NDR napísal, že zdravotníci ošetrili asi 30 ľudí, ktorí sa sťažovali predovšetkým na problémy s dýchaním, kašeľ a pálenie v očiach. Agentúra DPA píše o 50 zranených. Letiskom sa v mieste bezpečnostnej kontroly cestujúcich, podľa nemeckých médií, rozšíril silný zápach. Jeho príčinou bola podľa hovorcu hasičov doteraz neznáma látka, ktorá sa do priestoru dostala cez klimatizáciu. Kvôli uzavretiu letiska, počas ktorého museli stovky ľudí čakať v mrazivom počasí pred terminálmi, boli podľa DPA niektoré lety presmerované na iné letiská. Dočasne museli byť uzavreté aj príjazdové cesty a tiež prevádzka prímestskej dopravy na letisko.


Nemci odvolali starostku napojenú na extrémistov

Politička pomáhala zabezpečiť obecné priestory na prednášku zástupcu hnutia takzvaných Ríšskych občanov.

BERLÍN. Nemecké úrady v utorok suspendovali starostku dediny Bolsterlang pre napojenie na protivládnu extrémistickú skupinu. Na mníchovskom súde tiež podali žiadosť, aby ju prepustili zo štátnej služby. Disciplinárna komisia uviedla, že starostka pomáhala zabezpečiť obecné priestory na prednášku zástupcu hnutia takzvaných Ríšskych občanov, ktoré neuznáva súčasné zriadenie Nemecka. Politička sa v úradnej korenšpondencii odvolávala na občianske právo z roku 1913 a uviedla, že je občiankou už neexistujúceho Bavorského kráľovstva aj Nemecka.


Potravinoví inšpektori podrobili testom veľkonočný sortiment

BRATISLAVA. Potravinová inšpekcia si "posvietila" na potraviny, po ktorých je pred sviatkami najväčší dopyt. Kontrole sa nevyhli ani reťazce, baliarne, veľkoobchodné sklady a aj samotní výrobcovia. Informovala o tom Lenka Sameková z odboru komunikácie a marketingu Ministerstva pôdohospodárstva a rozvoja vidieka (MPRV) SR. "Záleží nám na tom, aby na našich sviatočných stoloch pristávali bezpečné potraviny, ktoré neporušujú predpisy. Preto sme sa rozhodli uskutočniť kontroly špeciálne zamerané na veľkonočný sortiment," uviedla vicepremiérka a šéfka MPRV Gabriela Matečná (nominantka SNS). Celoslovenská kontrolná akcia sa uskutočnila v mesiacoch február až marec. "V sledovanom období bolo vykonaných 1094 cielených úradných kontrol, z čoho pri 31 kontrolách bolo zistených 96 nedostatkov," zhrnul Jozef Bíreš, riaditeľ Štátnej veterinárnej a potravinovej správy (ŠVPS) SR. Na polovicu nedostatkov natrafili inšpektori v supermarketoch a hypermarketoch. "Pri krájaní mäsových výrobkov neboli používané prikrývky hlavy, priestory jednej prevádzkarne sme našli v katastrofálnom hygienickom stave, 8 druhov hlbokozmrazených rybacích produktov a mletého mäsa mali porušené vákuum a vyskytovala sa na nich námraza," spresnil niektoré zo zistených nedostatkov Bíreš. Na výrobkoch "Kostelecké uzeniny", "Jarní dvojka - Kostelecký Uherák" a "Kostelecká klobása" chýbali podľa neho označenie v štátnom jazyku a dátum minimálnej trvanlivosti. V rámci cielených kontrol zachytili inšpektori 46,8 kilogramu nevyhovujúceho tovaru v hodnote 427,60 eura. Laboratórne testy odobratých produktov však ešte nie sú ukončené. Z 358 vzoriek sú zatiaľ známe výsledky 165 vzoriek. Inšpektori našli medzi nimi 6 nevyhovujúcich, čo predstavuje 3,6 percenta. Ide o zmes kandizovaného ovocia, ktorej inšpektori vytkli nedostatočné označenie farbiva brilantná modrá E 133. V ovocí navyše nenašli dva druhy farbív, ku ktorým sa výrobca priznával na etikete. V testoch "pohorela" aj piškótová torta s višňovou náplňou a kakaovou polevou Vienna cake cherry. "Výrobca nedodržal požiadavky, ktoré sa týkajú označovania potravín," zdôvodnil riaditeľ ŠVPS. Podobný problém zistili potravinoví inšpektori aj v prípade ďalších troch výrobkov, a to zrejúceho syra vyrobeného z ovčieho a kozieho mlieka Feta, syra Halloumi Athienitico papouis halloumi a ovčieho jogurtu Yogood. Na zozname nevyhovujúcich produktov skončil aj likér Vaječný sen oriešok 16 percent, ktorý nedodržal množstvo deklarovaného alkoholu. Sameková dodala, že potravinoví inšpektori udelili 11 blokových pokút v hodnote 300 eur. V podobných špecificky zameraných kontrolách bude podľa nej agrorezort pokračovať aj v budúcnosti.


Výbor odobril všetkých kandidátov na Ústavný súd

Na Ústavnom súde stále chýbajú šiesti sudcovia z trinástich

BRATISLAVA. Všetkých 16 kandidátov o sudcovský talár na Ústavnom súde SR posunuli poslanci ústavnoprávneho výboru Národnej rady SR do pléna parlamentu. Zákonodarcovia budú na súčasnej schôdzi hľadať chýbajúce štyri mená, pričom ide už o piatu dvojkolovú voľbu. Pred poslancov predstúpili uchádzači, ktorí sa už vypočúvania zúčastnili aj štyria nováčikovia. Na ústavnom súde stále chýbajú šiesti sudcovia z trinástich, sedemčlenné plénum funguje teda iba formálne. Výbor až do súčasnosti schválil všetkých kandidátov, aj keď sa na vypočúvaní nezúčastnili. Podľa platných pravidiel musia uchádzači splniť niekoľko zákonných predpokladov. Napríklad musia byť rešpektovanými osobnosťami z právnej obce, mať minimálne 40 rokov, či absolvovanú 15-ročnú prax v právnickom povolaní. Na zvolenie treba nadpolovičnú väčšinu hlasov prítomných poslancov, najmenej však 39. Pôvodne sa hovorilo o tom, že plénum parlamentu bude o nových sudcoch hlasovať už v stredu 18. septembra. V prípade, že v prvom kole nebude zvolený žiaden z kandidátov, sa voľba zopakuje na druhý pracovný deň. Nominovaní sú Robert Šorl, Michal Matulník, Libor Duľa, Zuzana Pitoňáková, Ladislav Duditš, Peter Straka, Michal Ďuriš, Štefan Kseňák, Anton Dulak, Boris Gerbery, Peter Melicher a Martina Jánošíková, ktorí sa uchádzali aj v predošlých voľbách. Nováčikom bude Slavomír Trnkócy, ktorého na post navrhla Právnická fakulta Trnavskej univerzity, Peter Kohút, navrhnutý Slovenskou komorou exekútorov, Ladislav Juszkó, ktorého nominoval Ústav štátu a práva Slovenskej akadémie vied a Robert Štefánik, nominovaný Slovenskou advokátskou komorou. O najcennejší talár na košickom ústavnom súde sa uchádzali aj bývalí či súčasní politici. Najviac pozornosti pútal ešte v prvej voľbe na začiatku kalendárneho roka expremiér a v súčasnosti poslanec Národnej rady SR Robert Fico (Smer). Vo voľbe sa objavili aj obe štátne tajomníčky rezortu spravodlivosti Edita Pfundtner aj Monika Jankovská. O dôveru poslancov sa uchádzal aj ich kolega Peter Kresák, či exšéf strany Sieť Radoslav Procházka.


Silvio Berlusconi spadol, v Miláne mu zošívali peru

RÍM. Bývalému talianskemu premiérovi Silviovi Berlusconimu museli v nemocnici zošívať po páde peru, informovala v sobotu talianska tlačová agentúra ANSA. Citovala jeho lekára Alberta Zangrilla, ktorý sa vyjadril, že "to nie je nič vážneho. Iba drobnosť." Osemdesiatročný vodca stredopravej politickej strany Forza Italia sa pošmýkol a spadol po večeri so svojimi deťmi v meste Portofino. Peru mu zošívali v nemocnici v Miláne. Jeho osobný priateľ Massimo Mallegni počas stretnutia Forza Italia, na ktorom sa mal Berlusconi zúčastniť, povedal, že bývalý premiér v sobotu pravdepodobne opustí nemocnicu.


Kiska odovzdal poverovacie listiny štyrom novým veľvyslancom

Exminister Hamžík sa stal veľvyslancom v Maďarsku.

BRATISLAVA. Prezident SR Andrej Kiska v utorok na návrh vlády SR poveril výkonom funkcie veľvyslanca Pavla Hamžíka, Petra Suska, Ladislava Babčana a Mareka Šafina. Tí nahradia súčasných veľvyslancov v Maďarsku, Chorvátsku, Lotyšsku a na Ukrajine. Informovala o tom Henrieta Hajtová z tlačového oddelenia Kancelárie prezidenta SR. Hamžík bude viesť veľvyslanectvo v Budapešti, kde nahradí mimoriadneho a splnomocneného veľvyslanca Rastislava Káčera. Hamžík bol ministrom zahraničných vecí v rokoch 1996-1997, neskôr okrem iného pôsobil ako podpredseda vlády pre európsku integráciu, poslanec Národnej rady SR, veľvyslanec SR v Kyjeve a veľvyslanec pre energetickú bezpečnosť na Ministerstve zahraničných vecí a európskych záležitostí SR. Veľvyslanectvo v Záhrebe po novom povedie Susko, súčasný hovorca Ministerstva zahraničných vecí a európskych záležitostí SR. Z rezortu diplomacie pochádzajú aj ďalší noví veľvyslanci. Babčan, dezignovaný veľvyslanec pre Litvu a Lotyšsko, je v súčasnosti riaditeľom kancelárie ministra. Šafin, súčasný riaditeľ odboru štátov východnej Európy, južného Kaukazu a Strednej Ázie zas bude šéfovať slovenskému veľvyslanectvu v Kyjeve.


Ruský podnik Majak odmieta, že je pôvodcom rádioaktivity

Nepracujeme s ruténiom 106, tvrdí prevádzkovateľ jadrového zariadenia.

MOSKVA. Prevádzkovateľ ruského jadrového zariadenia Majak v stredu odmietlo podozrenia, že zvýšená rádioaktivita, ktorú namerali aj v Európe, pochádza odtiaľ. Rosatom to uviedol v stanovisku k médiám, ktoré poskytlo aj SME. S ruténiom 106, ktorého zvýšené koncentrácie namerali nad Ruskom ale aj európskymi krajinami, vraj už dlhé roky nepracuje. "V roku 2017 neprebiehala v podniku Majak výroba žiaričov z ruténia 106," uvádza v stanovisku Rosatom. "Podnik Majak teda nemôže byť zdrojom zvýšenej koncentrácie ruténia 106 v ovzduší," tvrdí koncern. Ruská meteorologická služba Rosgidromet v pondelok priznala "extrémne vysoké" koncentrácie rádioaktívneho izotopu ruténia Ru-106 v niekoľkých častiach krajiny, ktoré sa vyskytli koncom septembra, čo potvrdzuje európske správy o kontaminácii. Podozrivým bolo jadrové zariadenie v Rusku (Majak), ako aj podobné zariadenie v Kazachstane. K úniku rádioaktívnych látok mohlo podľa agentúry Reuters dôjsť v posledný septembrový týždeň. Rusko a Kazachstan však tieto podozrenia odmietajú. Ochranárska organizácia Greenpeace v utorok vyhlásila, že dá podnet na ruskú generálnu prokuratúru, aby prešetrila "možné zatajovanie radiačnej nehody" a zistila, či bola zabezpečená dostatočná ochrana verejného zdravia. Experti už začiatkom októbra uviedli, že zdroj mierneho zvýšenia rádioaktivity v európskych krajinách sa nachádza v oblasti južného Uralu. Nehodu v jadrovej elektrárni však ako príčinu vylúčili. Rádioaktívne ruténium je využívané okrem iného ako zdroj žiarenia pri liečbe rakoviny alebo v energetických systémoch vesmírnych družíc.


Budúce vládne strany odmietajú predaj Monte dei Paschi, cena akcií banky klesá

Obchodovanie s akciami banky bolo niekoľkokrát pozastavené.

RÍM. Cena akcií talianskej banky Monte dei Paschi di Siena pokračovala v poklese aj v piatok po tom, ako vo štvrtok (17.5.) klesla takmer o desatinu. Dôvodom sú najnovšie vyhlásenia zástupcov ultrapravicovej strany Liga Severu, ktorá by spolu s populistickým Hnutím piatich hviezd mala vytvoriť vládu. Tie naznačili radikálnu zmenu kurzu zachraňovanej talianskej banky. Po začatí obchodovania na burze v Miláne klesla cena akcií Monte dei Paschi di Siena o vyše 3 percentá na 2,935 eura. Vo štvrtok bolo obchodovanie s akciami banky niekoľkokrát pozastavené a cena jej akcií nakoniec zaznamenala pokles zhruba o 9 percent. Hovorca Ligy Severu Claudio Borghi vo štvrtok uviedol, že vedenie Monte dei Paschi di Siena, ktorú pred krachom zachránila finančná injekcia štátu, by bolo potrebné vymeniť a plány na jej privatizáciu zrušiť. To viedlo k otrasom na trhoch, Borghi však situáciu príliš dramaticky nevníma. "Čo by som mal ľutovať?" zareagoval v rozhovore pre piatkové vydanie denníka La Stampa na otázku novinára, či neľutuje, že svojimi slovami spôsobil turbulencie na trhu. "Čo sa týka Monte, vždy som sa takto vyjadroval," dodal a potvrdil, že privatizáciu banky si Liga Severu neželá. "V Bruseli budeme chcieť tento plán opätovne prerokovať," povedal Borghi, pričom výmenu súčasného šéfa banky Marca Mirelliho považuje "za takmer samozrejmú vec". Ako dôvod uviedol, že "Mirelliho vybrala vláda, ktorá je v súčasnosti na odchode". Po záchrane najstaršej banky sveta talianske ministerstvo financií prevzalo minulý rok v inštitúcii takmer 70-percentný podiel. Európska komisia s pomocou banke súhlasila, ale pod podmienkou, že banka sa neskôr predá. Podľa odchádzajúceho ministra hospodárstva Piera Carla Padoana sú Borghiho vyhlásenia "veľmi vážne". Zároveň pripomenul, že len pred pár dňami banka oznámila návrat k zisku. Monte dei Paschi di Siena koncom minulého týždňa uviedla, že za 1. kvartál dosiahla čistý zisk 188 miliónov eur. V 1. štvrťroku minulého roka vykázala stratu 169 miliónov eur a celý minulý rok ukončila stratou na úrovni 3,5 miliardy eur. Výsledky za 1. kvartál sa vtedy pozitívne odrazili na vývoji ceny akcií. Po ich zverejnení 11. mája cena akcií banky vyskočila o 10 percent. K obratu vo výsledkoch prispel najmä výrazný pokles rezerv na krytie úverových strát. Tie v 1. štvrťroku tohto roka dosiahli 137 miliónov eur, čo je menej než polovica z ich hodnoty v prvých troch mesiacoch minulého roka. Veľkou mierou výsledky podporila aj redukcia nákladov. Prevádzkové náklady Monte dei Paschi di Siena klesli medziročne o 9 percent a medzikvartálne zhruba o 12 percent.